Bekas ketua penolong pegawai daerah didakwa kerana rasuah

SHAH ALAM: Bekas ketua penolong pegawai daerah di Pejabat Daerah dan Tanah Kuala Langat mengaku tidak bersalah di Mahkamah Sesyen di sini hari ini atas dua pertuduhan meminta dan menerima rasuah berhubung kerja menurap semula dua lorong jalan di daerah berkenaan pada 2020 dan 2021.

Mohd Asraf Redzuan, 39, membuat pengakuan di hadapan Hakim Rozilah Salleh.

Mengikut kedua-dua pertuduhan, Mohd Asraf menerusi seorang lelaki berusia 35 tahun secara rasuah meminta RM5,000 dan menerima wang berjumlah RM2,000 daripada seorang lelaki lain berusia 44 tahun sebagai upah baginya selaku seorang pegawai badan awam di pejabat berkenaan.

Mohd Asraf didakwa melakukan perbuatan berkenaan bagi membantu sebuah syarikat mendapatkan kerja-kerja menurap semula dua lorong di Kampung Batu 10, Kebun Baru di Kuala Langat dengan harga kerja RM95,362.80.

Dia didakwa melakukan kesalahan tersebut di pejabat pentadbiran sebuah masjid dan sebuah bank tempatan di Seksyen 14, di sini antara 11 Nov 2020 hingga 24 Feb 2021.

Pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana lebih tinggi, jika sabit kesalahan.

Rozilah membenarkan Mohd Asraf diikat jamin RM10,000 dengan seorang penjamin dan menyerahkan pasport kepada mahkamah serta melaporkan diri di pejabat SPRM berdekatan pada minggu pertama setiap bulan.

Pendakwaan dikendalikan Pegawai Pendakwa SPRM Mohd Aliff Shaharuzaman manakala Mohd Asraf diwakili peguam Nik Muammer Hurrie Muhamad Sukri.

Mahkamah menetapkan 27 Okt ini untuk sebutan semula kes. – BERNAMA


Piala AFF: 59,000 tiket dalam talian habis dijual

KUALA LUMPUR: Sebanyak 59,000 tiket perlawanan separuh akhir pertama Piala AFF 2022 antara Malaysia dan Thailand di Stadium Nasional Bukit Jalil, Sabtu ini, habis dijual dalam tempoh kurang 24 jam secara dalam talian.

Persatuan Bolasepak Malaysia (FAM) dalam satu kenyataan memaklumkan tiada lagi sebarang penjualan tiket tambahan, sama ada secara dalam talian atau di kaunter tiket stadium.

Tiket bagi perlawanan itu hanya dijual secara dalam talian menerusi www.tickethotline.com.my bermula 3 petang semalam (4 Januari), dengan tiada penjualan di kaunter.

Semalam, Setiausaha Agung FAM Noor Azman Rahman memaklumkan sebanyak 21,000 tempat duduk terpaksa dikosongkan kerana dihalang oleh struktur pentas konsert Jay Chou yang sedang dalam proses pemasangan.

Konsert Jay Chou, iaitu artis terkemuka dari Taiwan, akan berlangsung pada 15 Jan ini di venue sama.

Malaysia mara ke separuh akhir sebagai naib juara Kumpulan B dengan sembilan mata, selepas menewaskan Singapura 4-1 pada Selasa (3 Jan), Vietnam muncul juara kumpulan dengan 10 mata, manakala Singapura tersingkir apabila menduduki tempat ketiga dengan tujuh mata.

Sekiranya berjaya menundukkan pasukan paling cemerlang Thailand yang mempunyai enam gelaran, skuad Harimau Malaya akan bertemu pemenang antara Vietnam dengan Indonesia di pentas final pada 13 dan 16 Jan ini. – BERNAMA


Pengurusan masjid mohon maaf laung azan maghrib awal, mohon penduduk ganti puasa

YAN: Masjid Jame’ Badlishah Pekan Yan, mengakui melakukan kesilapan melaungkan azan maghrib dua minit sebelum masuk waktu sebenar pada 30 Mac lalu.

Perkara itu membuatkan penduduk di sekitar masjid berkenaan perlu menqada semula puasa mereka.

Timbalan Pengerusi masjid itu, Ahmad Nasir, yang memohon maaf atas insiden terbabit berkata, kesilapan berlaku disebabkan masalah teknikal paparan jam digital waktu azan di masjid.

“Semua para jemaah yang bergantung semata-mata kepada laungan azan Maghrib dari Masjid Jame’ Badlishah Pekan Yan untuk berbuka puasa, diharap semua maklum bahawa puasa tuan dan puan telah terbatal pada hari tersebut dan perlu diganti atau diqada.

“Begitulah pandangan Jumhur Ulama’ dari kalangan Hanafi, Maliki, Syafie dan ramai di kalangan ulama Hanbali menyatakan bahawa puasa tersebut batal dan wajib diqada’,” katanya seperti dilapor Astro Awani.

Authors

MEDIAVARIASI

View all posts

Diyana Rahip

View all posts

View all posts

View all posts


Lelaki meninggal dunia ketika daki Gunung Kinabalu

KOTA KINABALU: Seorang lelaki meninggal dunia ketika mendaki Gunung Kinabalu di Kundasang, Ranau, hari ini.

Pusat Operasi Jabatan Bomba dan Penyelamat Malaysia Sabah dalam kenyataan memaklumkan mangsa yang berusia 51 tahun ditemukan malim gunung di KM3.2 gunung berkenaan.

“Pasukan Mencari dan Menyelamat Gunung Kinabalu (MOSAR) menerima panggilan kecemasan pada 1.23 tengah hari lalu 12 pegawai dan anggota digegaskan ke lokasi kejadian,” menurut kenyataan itu.

Lelaki itu diberikan bantuan pernafasan menerusi tindakan awal oleh pasukan MOSAR, anggota Taman-Taman Sabah dan malim gunung sebelum dibawa turun ke Timpohon Gate menggunakan pengusung Robertson.

“Mangsa disahkan meninggal dunia oleh pegawai perubatan dan mayatnya diserahkan kepada polis untuk tindakan lanjut. Operasi ditamatkan pada 4.30 petang,” menurut kenyataan itu. – BERNAMA


Kunci kereta Ferrari jadi barang kes keganasan terhadap Emilia Hanafi

KUALA LUMPUR: Kunci kereta Ferrari antara bukti kes yang dirakam selain 11 gambar kes lain dirakam polis jurufoto polis di tempat kejadian dan barang kes di sebuah rumah teres di Serene Kiara, Desa Sri Hartamas, di sini, pada 27 November 2015.

Rumah itu didakwa menjadi lokasi Emilia Hanafi dicederakan oleh bekas suaminya yang juga ahli perniagaan, Datuk SM Faisal SM Nasimuddin Kamal.

Saksi pendakwaan ketiga, Koperal Muhamad Shahmi Yusof, 37, dari Cawangan Fotografi (D6) Bahagian Teknik, Bahagian Siasatan Jenayah, Ibu Pejabat Polis Daerah (IPD) Brickfields berkata, sebanyak 11 gambar tempat kejadian merangkumi ruang tamu, bilik tidur utama dan ruang televisyen, manakala satu lagi gambar kunci kereta Ferrari.

Mohd Shahmi berkata, gambar yang diambil menggunakan kamera digital Canon EOS Model 60D mengikut arahan pegawai penyiasat, Inspektor Rosnani Ramli.

Ia dirakam pada 27 November 2015, lima hari selepas laporan polis oleh Emilia Hanafi pada 22 November 2015.

“Gambar disimpan dalam kad memori. Saya mengesahkan kamera dan kad memori itu digunakan dalam keadaan baik serta berfungsi.

“Selesai merakam gambar di tempat kejadian, saya pulang ke pejabat dan memindahkan gambar daripada kad memori ke cakera padat.

“Kemudian, saya akan padam gambar dalam kad memori, serta akan mencetak gambar dalam cakera padat menggunakan komputer serta mesin cetak,” katanya ketika membaca penyataan bertulis di hadapan Majistret Nadia Othman, hari ini.

SM Faisal selaku orang kena tuduh (OKT) diwakili peguam Datuk Akberdin Abdul Kader, manakala tiga peguam pemerhati iaitu Datuk Khairul Anwar Rahmat, Nizam Bashir dan Nazri Yahya hadir bagi pihak Emilia.

Turut hadir, wakil Persatuan Pengguna Islam Malaysia dan Penasihat Kumpulan Guaman, Mohd Kifli Abu Samah.

Mengikut pertuduhan, SM Faisal didakwa dengan sengaja menyebabkan kecederaan ke atas Emilia yang juga isterinya ketika itu, di sebuah rumah di Desa Sri Hartamas, Brickfields, di sini antara jam 12.30 tengah hari dan jam 4.30 petang, pada 22 November 2015.

Pertuduhan mengikut Seksyen 323 Kanun Keseksaan dan boleh dihukum mengikut Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.

Pada 27 Jun lalu, Emilia dihantar ke Penjara Kajang untuk menjalani hukuman penjara tujuh hari kerana gagal mematuhi perintah Mahkamah Tinggi Syariah di sini, mengenai tarikh lawatan tiga anaknya dan wanita itu dibebaskan dari penjara pada 1 Julai lalu.

Ketika pemeriksaan utama oleh Timbalan Pendakwa Raya, Nur Aishah Ahmad Zakiuddin; Muhamad Shahmi berkata, beliau tidak menerima sebarang arahan untuk memadam gambar berkenaan dalam kad memori.

Beliau berkata, perkara itu biasa dilakukannya untuk setiap kes bagi memastikan ruang kad memori tidak penuh.

Nur Aishah: Ketika di tempat kejadian pula, Shahmi ada nampak pegawai penyiasat lakukan selain memberi arahan kepada kamu untuk ambil gambar?

Muhamad Shahmi: Ada. Dia (pegawai penyiasat) membuat lakaran tempat kejadian.

Nur Aishah: Ada bantu dia buat lakaran?

Muhamad Shahmi: Tidak.

Nur Aishah: Jika ada rajah lakaran itu, Shahmi boleh terangkan?

Muhamad Shahmi: Tidak.

Muhamad Shahmi dalam pemeriksaan balas oleh Akberdin pula berkata, ahli perniagaan itu membuka pintu rumah ketika beliau dan pegawai penyiasat tiba untuk menjalankan siasatan.

Akberdin: Siapa buka pintu rumah itu, SM Faizal atau pembantu rumahnya?

Muhamad Shahmi: Dia (SM Faizal) yang buka.

Akberdin: Pasti ke?

Muhamad Shahmi: Pasti.

Akberdin: Selain gambar yang dikemukakan di mahkamah, ada gambar lain diambil?

Muhamad Shahmi: Tidak.

Perbicaraan bersambung 1 Ogos ini.

Author

Tun Puteh Wanti

View all posts

View all posts


PERKESO santuni anak yatim, ibu tunggal, penerima faedah sempena Ramadan

KUALA LUMPUR: Hampir 100 anak yatim dari sekitar Lembah Klang diraikan dalam Majlis Iftar anjuran Pertubuhan Keselamatan Sosial (PERKESO) di Hotel Berjaya Times Square, disini, hari ini.

Turut diraikan bersama 40 ibu tunggal dan 11 orang penerima faedah PERKESO.

Timbalan Menteri Sumber Manusia, Mustapha Sakmud turut hadir bagi memberi sumbangan kepada penerima seperti hamper, duit raya, baju raya dan juga bayaran faedah PERKESO.

“Selain daripada mengeratkan hubungan dengan masyarakat terutamanya dari golongan mudah terjejas, program iftar yang dianjurkan PERKESO ini juga dapat meringankan bebanan mereka bagi persiapan Hari Raya yang akan tiba tidak lama lagi,” kata Mustapha ketika memberi ucaptama.

Sementara itu, Pengerusi Lembaga PERKESO, Datuk Seri Subahan Kamal berkata, pihaknya amat prihatin dengan kesukaran yang dialami sebilangan rakyat pada masa kini.

“PERKESO prihatin dengan kesukaran masyarakat mendepani tuntutan kehidupan, terutamanya mereka yang ditimpa kemalangan atau penyakit, kehilangan mata pencarian atau perginya pencari nafkah keluarga.

“PERKESO sentiasa cuba sedaya upaya membantu mereka sama ada menerusi faedah-faedah PERKESO di bawah pelbagai skim yang sedia ada,” ujarnya.

Majlis iftar PERKESO merupakan sebahagian daripada program Tanggungjawab Sosial Korporat (CSR) yang dianjurkan setiap tahun bagi mengeratkan jalinan kemesraan PERKESO dengan para penerima faedah.

Author

Diyana Rahip

View all posts

View all posts


Sekolah syak pelajar perempuan ada kekasih, guru terkejut apabila ibu bapa datang

KEHADIRAN seorang lelaki muda kacak menunggu di luar sekolah untuk menjemput seorang pelajar perempuan mencetuskan kebimbangan pihak sekolah pelajar itu bercinta dengan lelaki dewasa, lantas memanggil ibu bapa gadis itu.

Menurut portal berita Phunuphapluat, kisah itu berlaku di China apabila lelaki itu berdiri di luar sekolah menunggu pelajar perempuan berkenaan. Kemesraan mereka menarik perhatian rakan sekelasnya, ibu bapa yang lain dan guru kelasnya, yang membawa kepada syak wasangka bahawa mereka sedang bercinta.

Prihatin terhadap kebajikan pelajar berusia 15 tahun itu, guru itu merasakan perlu menjemput ibu bapanya ke sekolah. Walaupun pelajar itu menjelaskan tentang hubungannya dengan lelaki itu, guru itu tetap ragu-ragu, berdasarkan apa yang dia saksikan di pintu pagar sekolah.

Kisah sebenar terdedah apabila ibu bapa pelajar perempuan itu muncul di sekolah. Guru kelas segera menyedari bahawa lelaki yang dilihatnya di pintu pagar sekolah sebenarnya adalah bapa gadis itu, berusia lebih 40 tahun.

Guru itu berasa malu dan segera meminta maaf atas salah faham tentang kemesraan dua beranak itu yang disangka pasangan kekasih. Dia juga terkejut dan memuji bapa pelajar itu kerana penampilannya yang muda, lapor portal berita Sanook.

Rupa-rupanya pelajar itu biasanya berulang-alik ke sekolah sendiri atau kadang-kadang dengan neneknya, kerana kedua ibu bapanya sibuk dengan kerja. Bagaimanapun, semalam, si bapa kebetulan mempunyai masa terluang dan memutuskan untuk mengejutkan anak perempuannya dengan menjemputnya dari sekolah, tidak menjangka salah faham yang akan berlaku.

Selepas insiden salah faham pasangan kekasih yang melucukan itu dikongsi di rangkaian sosial China, ia segera mendapat perhatian. Netizen membanjiri hantaran tersebut dengan komen.

“Bapanya kelihatan terlalu muda, dia mesti banyak rahsia (awet muda).”

“Bagus ke ada ayah macam tu? Bagaimana jika bakal menantunya kelihatan lebih tua daripada bapanya?”

“Memiliki bapa yang kacak dan kelihatan begitu muda, anak perempuan itu pasti bangga dan membuatkan ramai orang cemburu.”

Author

Taufik Asmady Abdul Aziz

View all posts

View all posts


Pencen, pencen terbitan pesara kerajaan dibayar ikut amaun asal – PM

CYBERJAYA: Mesyuarat Jemaah Menteri (MJM) memutuskan supaya pencen dan pencen terbitan bagi bulan Julai hingga Disember 2023 dibayar menggunakan amaun pencen asal, kata Datuk Seri Anwar Ibrahim.

Perdana Menteri berkata, ia selaras dengan keputusan Mahkamah Persekutuan pada 27 Jun lalu, yang memutuskan bahawa Seksyen 3 dan 7 Akta Penyelarasan Pencen (Pindaan) 2013 [Akta A1447] adalah tidak sah dan undang-undang sebelum pindaan adalah terpakai dengan sendirinya bagi tujuan penyelarasan pencen.

Menurutnya, amaun pencen asal adalah berdasarkan tafsiran, iaitu bagi pegawai awam yang bersara sebelum 2013, bayaran pencen dikembalikan kepada amaun Disember 2012, manakala bagi pegawai awam yang bersara mulai 2013, bayaran pencen dikembalikan kepada amaun asal semasa bersara.

“Perbezaan amaun pencen semasa dengan amaun pencen asal terus dibayar dalam bentuk bantuan khas yang dinamakan Penghargaan Khas Kepada Pesara (PKKP) bagi menjadikan amaun yang diterima oleh pesara sama seperti amaun pencen semasa iaitu amaun pencen pada Jun 2023,” katanya dalam kenyataan pada Rabu.

Anwar berkata, kerajaan sentiasa menghargai sumbangan pesara semasa berkhidmat dan prihatin dengan kebajikan pesara dalam situasi ketika ini.

Justeru katanya, kerajaan juga akan mengkaji semakan gaji perkhidmatan awam dan ia akan turut membabitkan pesara perkhidmatan awam.

“Penyelarasan pencen akan dilaksanakan mengikut peratusan kenaikan yang ditetapkan selaras dengan Akta Penyelarasan Pencen 1980 (Akta 238)

“Hasil keputusan ini diharap dapat memberikan impak positif kepada kakitangan awam, pesara perkhidmatan awam dan kerajaan,” katanya.

Author

View all posts


Hanis perlu lalui proses penggantungan, tidak perlu kemuka rayuan – Presiden KHM

KUALA LUMPUR: Pemain hoki wanita negara, Hanis Nadiah Onn tidak perlu mengemukakan sebarang rayuan berhubung hukuman penggantungan yang dikenakan ke atasnya.

Presiden Konfederasi Hoki Malaysia (KHM), Datuk Seri Subahan Kamal berkata pemain berusia 26 tahun itu perlu melalui penggantungan tersebut sebagai pemain profesional dan proses hukuman untuk mendisiplinkan diri.

Beliau berkata, sebarang proses rayuan melibatkan mana-mana atlet perlu melalui badan induk persatuan sukan masing-masing dan sebarang keputusan akan dibincang bersama Majlis Sukan Negara (MSN) serta Kementerian Belia dan Sukan (KBS).

“Saya yakin dengan tindakan sebegini rupa, Hanis Nadiah akan menjadi pemain yang lebih hebat dan cekal. Dari segi rayuan, biar dia jalani dahulu (hukuman penggantungan). Tak perlu rayu kerana kami di pihak KHM memang beri yang terbaik.

“Kita tidak buat keputusan sesuka hati, KBS minta kita bawa empat pingat emas untuk Sukan SEA dan Hanis Nadiah sebagai top striker, kita memang akan rasa kehilangan tetapi dia perlu lalui proses tersebut. Kalau ada tindakan sebaliknya kita akan berbincang dengan MSN,” katanya.

Subahan berkata demikian kepada pemberita selepas menyempurnakan Majlis Penutup Karnival Hoki 5s, B11 dan B15 di Stadium Hoki Nasional Bukit Jalil di sini hari ini.

Pada 9 Februari lepas, Jawatankuasa Siasatan MSN dan KHM membuat keputusan untuk menggantung Hanis Nadiah dan beliau tidak dibenarkan mewakili pasukan kebangsaan pada Sukan SEA Kemboja 2023.

Keputusan itu dibuat susulan komen Hanis Nadiah yang didakwa berbaur perkauman berkaitan konsert penyanyi dan komposer dari India AR Rahman di ibu negara bulan lepas.

Bagaimanapun, sebelum ini Menteri Belia dan Sukan Hannah Yeoh memaklumkan Pemain Harapan Terbaik Asia 2016 itu boleh mengemukakan rayuan kepada Ketua Pengarah MSN, Datuk Ahmad Shapawi Ismail dan Subahan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mangsa banjir di lima negeri melonjak lebih 27,000 orang pagi ini

Di JOHOR, Jawatankuasa Pengurusan Bencana Negeri (JPBN) memaklumkan jumlah mangsa banjir melonjak lebih dua kali ganda kepada 25,213 orang pagi ini berbanding 9,162 orang pada 8 malam tadi dengan Batu Pahat menjadi daerah terbaharu terjejas daripada kesemua 10 daerah yang terlibat.

“Segamat daerah paling teruk terjejas dengan 2,050 keluarga dipindahkan ke 55 pusat pemindahan sementara (PPS), diikuti Kluang dengan seramai 1,559 keluarga di 39 PPS; Kota Tinggi seramai 769 keluarga di 18 PPS; Johor Bahru melibatkan 607 keluarga di 12 PPS dan Pontian dengan 58 keluarga di lima PPS,” menurut JPBN dalam satu kenyataan, hari ini.

Di Muar sebanyak 445 keluarga ditempatkan di 12 PPS; Kulai melibatkan 242 keluarga di enam PPS; Mersing seramai 146 keluarga di lima PPS dan Tangkak seramai 254 keluarga di 13 PPS serta Batu Pahat dengan 883 keluarga di 22 PPS.

Sebanyak 17 sungai di daerah Segamat, Muar, Tangkak, Batu Pahat, Kluang, Kulai, Kota Tinggi dan Mersing merekodkan bacaan sungai melepasi tahap bahaya.

Antaranya, Sungai Muar di Segamat Kecil (Segamat) yang merekodkan bacaan 37.71 meter (m); Sungai Muar di Kampung Awat (Segamat) dengan 20.94m dan Sungai Siam (Kulai) berada di paras 20.96m.

Di PAHANG, jumlah mangsa banjir di lima daerah adalah sebanyak 1,375 mangsa daripada 374 keluarga yang ditempatkan di 26 PPS pagi ini.

Portal InfoBencana Jabatan Kebajikan Masyarakat memaklumkan Rompin mempunyai mangsa banjir teramai iaitu 627 orang diikuti Maran (489 orang), Jerantut (94 orang), Pekan (88 orang) dan Raub (77 orang).

Di NEGERI SEMBILAN, Pengarah Angkatan Pertahanan Awam Malaysia (APM) negeri, Lt Kol (PA) Mohd Nazri Mes Kam berkata keseluruhan mangsa banjir di negeri ini meningkat kepada 704 mangsa daripada 197 keluarga di 10 PPS setakat pukul 4 pagi tadi.

Beliau berkata ia membabitkan lima PPS di Tampin iaitu di Sekolah Kebangsaan (SK) Londah, Balai Raya Pasir Besar, SK Sungai Kelamah, SK Gedok dan SK Agama Rakyat Felda Jelai 4; Jempol (SK Felda Palong 7, SK Felda Palong 1 dan Sekolah Jenis Kebangsaan Tamil Ladang Sialang); Kuala Pilah (Dewan Desa Dangi dan SK Kuala Pilah).

Di SABAH, Sekretariat JPBN Sabah dalam kenyataan memaklumkan jumlah mangsa banjir kekal 108 orang daripada 24 keluarga yang ditempatkan di PPS Dewan Mini Kampung Simpang Entilibon di Tongod pagi ini.

Di MELAKA, jumlah mangsa banjir meningkat kepada 67 orang daripada 21 keluarga pada 8 pagi ini berbanding 22 mangsa daripada lapan keluarga pada 8 malam tadi.

JBPN Melaka dalam satu kenyataan pagi ini memaklumkan kesemua mangsa dipindahkan ke tiga PPS iaitu satu di PPS Balai Raya Bukit Tambun, Alor Gajah yang menempatkan empat mangsa daripada dua keluarga.

“Di Jasin, 32 mangsa daripada 11 keluarga ditempatkan di PPS Sekolah Kebangsaan (SK) Asahan dan 31 mangsa daripada lapan keluarga di SK Chohong. – BERNAMA


Bersalah kes rasuah projek solar: Rosmah dipenjara 30 tahun, denda RM970 juta

KUALA LUMPUR: Mahkamah Tinggi di sini hari ini menjatuhkan hukuman penjara berjumlah 30 tahun dan denda RM970 juta, atau penjara 10 tahun, ke atas Datin Seri Rosmah Mansor selepas beliau didapati bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Isteri bekas Perdana Menteri Datuk Seri Najib Tun Razak itu dijatuhi hukuman penjara 10 tahun bagi setiap pertuduhan.

Bagaimanapun, Rosmah, hanya akan menjalani hukuman penjara 10 tahun kerana Hakim Mohamed Zaini Mazlan memerintahkan semua hukuman penjara berjalan serentak.

Beliau dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi Abang Samsudin, yang ketika itu Pengarah Urusan Jepak Holdings Sdn Bhd melalui bekas pembantunya, Datuk Rizal Mansor, sebagai ganjaran membantu Jepak Holdings memperoleh projek bernilai RM1.25 bilion itu.

Pada 18 Feb tahun lepas, Rosmah diperintah membela diri terhadap ketiga-tiga pertuduhan tersebut selepas pihak pendakwaan berjaya membuktikan kes prima facie terhadap beliau.

Setelah memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod, pihak pembelaan menutup kes pada 23 Feb lepas. – BERNAMA


Maqis P.Pinang rampas tikus salai dibawa masuk dari Vietnam

GEORGE TOWN: Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas tikus salai bernilai RM1,000 yang cuba dibawa masuk ke negeri ini tanpa kebenaran melalui Lapangan Terbang Antarabangsa Pulau Pinang (LTAPP), dekat sini semalam.

Pengarahnya, Muhammad Ikram Abd Talib berkata, tikus salai seberat 10 kilogram (kg) itu dirampas daripada seorang penumpang yang baru tiba dari Vietnam, hasil pemeriksaan dijalankan pihaknya bersama Jabatan Kastam Diraja Malaysia (JKDM) Pulau Pinang.

“Tikus salai itu berjaya dikesan dalam bagasi penumpang tersebut dengan bantuan mesin pengimbas JKDM dan kami merampas kesemua hasilan haiwan itu kerana tiada permit yang sah untuk mengimport. Kes disiasat menurut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728).

“Seperti kita maklum, tikus boleh menyebabkan penyakit berjangkit secara langsung dan tidak langsung. Tindakan penguatkuasaan undang-undang akan terus diperkasa bagi memastikan kawalan penyakit haiwan dan jaminan keselamatan makanan terpelihara,” katanya dalam kenyataan hari ini.

Katanya MAQIS, sentiasa mengambil langkah serius bersama agensi penguatkuasaan di sempadan dalam isu melibatkan keselamatan makanan, kawalan penyakit dan risiko kemasukan perosak yang boleh mengancam sektor pertanian negara. – BERNAMA


Tak bubar DUN selepas Parlimen dibubar akan bebankan kos SPR

CYBERJAYA: Keputusan negeri pimpinan pembangkang tidak membubarkan Dewan Undangan Negeri (DUN) selepas Parlimen dibubarkan hanya akan membebankan Suruhanjaya Pilihan Raya (SPR).

Penganalisis politik, Dr Mazlan Ali berkata kepada MEDIA VARIASI pada Khamis, pembubaran Parlimen tidak semestinya diikuti dengan pembubaran DUN.

Menurutnya, ini kerana kuasa membubarkan Parlimen itu adalah kuasa Yang di-Pertuan Agong (YDPA) manakala kuasa membubarkan DUN adalah kuasa sultan atau pun Yang di-Pertua (YDP) negeri setelah diberi nasihat oleh Menteri Besar atau pun Ketua Menteri masing-masing.

“Pelaksanaan pilihan raya di negeri-negeri tersebut adalah di peringkat Parlimen sahaja tetapi tidak berlaku di peringkat DUN, mungkin SPR terpaksa menambah kos.

“Sebab terpaksa buat dua kali, pilihan raya Parlimen dan selepas DUN dibubarkan pada masa akan datang, mungkin tahun depan contohnya, maka tahun depan kena buat lagi Pilihan Raya Negeri (PRN),” katanya.

Tambah beliau, selain itu, parti politik juga boleh memberi fokus kepada pilihan raya Parlimen sahaja, dan parti yang menguasai negeri itu boleh mengatur strategi kempen untuk masa yang lebih panjang dan akan datang.

“Dari segi implikasi undang-undang tidak ada masalah, pembubaran berbeza antara Persekutuan dengan negeri itu adalah lazim berlaku terutama di negeri Sarawak satu ketika dahulu, termasuk juga Sabah,” katanya lagi.

Author

Faridah Amiratul

View all posts

View all posts


Cinta tidak berbalas, lelaki disyaki bunuh wanita warga emas

PORT DICKSON: Polis menahan seorang lelaki berusia 45 tahun disyaki menyebabkan kematian seorang wanita warga emas, di sebuah rumah di Batu 8 Jalan Pantai Teluk Kemang pada 9 Mei lalu.

Ketua Polis Daerah Port Dickson, Supt Aidi Sham Mohamed berkata, lelaki tersebut ditahan di sebuah rumah di Kuala Klawang, Jelebu pada 16 Mei, kira-kira 12.05 tengah malam.

Beliau berkata susulan itu, kertas siasatan ‘mati mengejut’ berkaitan wanita berusia 67 tahun itu telah diklasifikasikan semula di bawah Seksyen 302 Kanun Keseksaan.

“Polis turut merampas sebuah telefon bimbit. Motif pembunuhan adalah disebabkan cinta tidak berbalas,” katanya dalam satu kenyataan di sini pada Selasa.

Beliau berkata, kertas siasatan dirujuk kepada Pengarah Timbalan Pendakwa Raya Negeri Sembilan dan telah mendapat arahan pertuduhan di bawah Seksyen 302 Kanun Keseksaan dan turut dituduh di bawah Seksyen 411 Kanun Keseksaan.

Aidi Sham berkata lelaki itu dituduh di Mahkamah Majistret Port Dickson hari ini.

Polis sebelum ini melaporkan menerima maklumat seorang wanita ditemukan tidak sedarkan diri di sebuah bilik di sebuah rumah di Batu 8 Jalan Pantai Teluk Kemang di sini pada 9 Mei. Pembantu Perubatan dari Hospital Port Dickson mengesahkan kematian tersebut pada 1.30 petang dan mayat kemudiannya dibawa ke Hospital untuk dibedah siasat.

TAG: bunuh, wanita, warga emas, cinta

NBS NBS HIS


JBPM lancar helikopter ambulans pertama, tingkatkan penyampaian perkhidmatan awam

KUALA LUMPUR: Jabatan Bomba dan Penyelamat Malaysia (JBPM) akan melancarkan helikopter ambulans pertama yang dinamakan Emergency Medical Air Rescue Services (EMARS), esok.

Ketua Pengarah JBPM, Datuk Abdul Wahab Mat Yasin berkata, EMARS ialah permulaan terbaik dalam memastikan penyampaian perkhidmatan kepada setiap lapisan masyarakat selari dengan hasrat kerajaan yang menitikberatkan ketersampaian perkhidmatan agensi kerajaan ke akar umbi.

“EMARS akan digunakan untuk pemindahan mangsa dari hospital ke hospital dan memudahkan ketersampaian perkhidmatan kepada penduduk di kawasan pedalaman khususnya komuniti Orang Asli yang diketahui sukar untuk menggunakan laluan darat.

“Justeru, untuk pelaksanaan EMARS ini, JBPM telah membuat libat urus dengan Kementerian Kesihatan serta Jabatan Kemajuan Orang Asli dan telah mendapat sokongan yang baik,” katanya ketika menjadi tetamu jemputan dalam program “Selamat Pagi Malaysia” terbitan RTM, hari ini.

Menurutnya, ketika ini JBPM memiliki sembilan helikopter pelbagai jenis terdiri daripada Mil Mi-17, Agusta A109E, Agusta 139 serta Agusta 189 dan sebuah helikopter Agusta A109E akan diubah suai bagi dilengkapkan dengan kemudahan perubatan awal pesakit bagi pelaksanaan EMARS.

Abdul Wahab berkata, EMARS yang pertama seumpamanya di Malaysia itu akan dilancarkan oleh Menteri Pembangunan Kerajaan Tempatan, Nga Kor Ming di pasar raya AEON Shah Alam esok. – BERNAMA


Polis rampas cecair, peranti vape bernilai RM1.55 juta

JOHOR BAHRU: Polis menahan tiga individu dan merampas 2,753 kotak mengandungi pelbagai jenis cecair serta peranti rokok elektronik (vape) bernilai RM1.55 juta di sebuah premis di Jalan Eco Perniagaan 1/2, Taman Eco Perniagaan, di sini semalam.

Ketua Polis Johor, Datuk Kamarul Zaman Mamat berkata, dua lelaki dan seorang wanita tempatan berusia 22 hingga 25 tahun itu, ditahan dalam serbuan pada pukul 12.30 tengah hari.

Beliau berkata hasil siasatan mendapati cecair dan peranti vape itu dijual secara dalam talian, manakala premis tersebut dijadikan sebagai stor penyimpanan.

“Hasil siasatan mendapati kesemua mereka adalah pekerja dan penjaga premis yang terlibat dengan penjualan pelbagai jenis cecair serta peranti vape tersebut.

“Kita akan siasat apakah jenis vape ini kerana tidak ketahui lagi kandungan di dalamnya,” katanya pada sidang media, di sini hari ini.

Menurutnya secara keseluruhan terdapat 53,421 unit pelbagai jenis cecair dan peranti vape di dalam kesemua kotak itu.

Kamarul Zaman berkata, pihaknya akan melakukan analisis bagi mengenal pasti kandungan bahan di dalam cecair vape itu untuk mengesan sama ada ia mempunyai bahan terlarang atau tidak.

Beliau turut mengesahkan pihak berkuasa tempatan (PBT) di Johor tidak mengeluarkan sebarang lesen perniagaan bagi penjualan vape di negeri ini.

“Kami menasihati mereka yang terlibat dengan aktiviti penjualan cecair dan peranti vape ini agar menghentikannya kerana polis tidak akan kompromi dan akan terus menjejaki aktiviti penjualan sebegini,” katanya.

Kesemua individu itu direman tiga hari bermula hari ini untuk siasatan mengikut Seksyen 13 (a) Akta Racun 1952 dan Akta Kastam 1967. – BERNAMA


PM Anwar umum peruntukan tambahan RM50 juta untuk perluas inisiatif Rahmah

KUALA LUMPUR: Perdana Menteri, Datuk Seri Anwar Ibrahim mengumumkan peruntukan tambahan RM50 juta kepada Kementerian Perdagangan Dalam Negeri dan Kos Sara Hidup (KPDN) untuk memperluaskan inisiatif ‘Rahmah’ ke seluruh kawasan Dewan Undangan Negeri (DUN) di seluruh negara.

Perdana Menteri menjelaskan, beliau mahu inisiatif itu diperluaskan berdasarkan kejayaan awal program itu yang menunjukkan hasil memberangsangkan.

Beliau menjelaskan, program Rahmah yang menyentuh secara langsung golongan berpendapatan rendah, dilihat sebagai antara elemen penting dan utama dalam usaha kerajaan menoktahkan miskin tegar tahun ini.

“Inisiatif Rahmah ini berjaya mengurangkan harga 10-15 peratus tetapi kalau macam Menu Rahmah itu dalam sejam atau dua jam habis.
“Sambutan terhadap inisiatif Rahmah ini sangat baik terutama di luar bandar dan ada juga di bandar yang melibatkan golongan miskin bandar.

“Tapi sekarang ini satu kawasan Parlimen satu, jadi saya minta diperluaskan, walaupun small scale tetapi kita target yang betul-betul msikin, dan kos RM50 juta khusus untuk Jualan RAHMAH,” katanya selepas menghadiri Majlis Penutup Sambutan Hari Pengguna Kebangsaan 2023 pada Ahad.

Di majlis itu juga perdana menteri turut menyempurnakan acara “flag off” lori Jualan RAHMAH Bergerak Peringkat Kebangsaan.

Sebanyak 16 lori telah dihimpunkan dari seluruh negara untuk turut serta di dalam acara “flag off” Jualan RAHMAH Bergerak #KedaiCariRakyat. – ASTRO AWANI

Authors

Media Variasi

View all posts

Diyana Rahip

View all posts

View all posts

View all posts


Muhyiddin tidak sepatutnya buat kenyataan membangkitkan kemarahan pada PRU15 – Anwar

KUALA LUMPUR: Perdana Menteri, Datuk Seri Anwar Ibrahim berkata, Tan Sri Muhyiddin Yassin sebagai ahli politik veteran dan bekas Perdana Menteri sepatutnya tahu bahawa adalah tidak wajar untuk membuat kenyataan terbuka yang mempunyai kecenderungan membangkitkan kemarahan dan berniat jahat semasa Pilihan Raya Umum Ke-15 (PRU15).

Dalam jawapannya kepada kenyataan pembelaan Muhyiddin terhadap saman fitnah difailkannya, Pengerusi Pakatan Harapan (PH) itu mendakwa Muhyiddin telah memutarbelitkan kebenaran dan menyebarkan kepalsuan berhubung gajinya sebagai Penasihat Ekonomi Kerajaan Selangor, terutamanya apabila perkara yang sama telah disangkal secara terbuka olehnya tahun lalu.

Justeru, plaintif mendakwa kenyataan Muhyiddin semasa kempen pilihan raya di Padang Serai menjelang PRU15 tahun lalu, adalah fitnah dan berniat jahat.

“Muhyiddin sepatutnya tahu bahawa tidak wajar untuk membuat kenyataan umum yang mempunyai kecenderungan membangkitkan kemarahan dan mencetuskan perasan niat jahat, tidak puas hati atau permusuhan antara individu dan calon, untuk mendorong mana-mana pemilih atau pengundi sebelum, semasa dan selepas pilihan raya, lebih-lebih lagi, apabila kenyataan tersebut bersifat fitnah dan berniat jahat.

“Walau bagaimanapun, defendan meneruskan untuk membuat perkara yang sama (menuduh fitnah dan/atau perkataan fitnah) melalui ucapannya dalam kempen pilihan raya yang jelas tidak dapat dinafikan melanggar Akta Kesalahan Pilihan Raya 1954,” kata Anwar dalam jawapan balasnya kepada Pengerusi Perikatan Nasional, yang difailkan melalui S.N Nair & Partners bertarikh 16 Feb 2023.

Beliau seterusnya mendakwa, tidak sukar bagi Muhyiddin untuk mengakses rekod Hansard Parlimen yang tersedia secara umum sebelum membuat dakwaan itu.

Ahli Parlimen Tambun itu berhujah bahawa Muhyiddin tidak mempunyai kewajipan undang-undang untuk mengeluarkan kenyataan yang didakwa palsu dan berniat jahat di kawasan Padang Serai yang bukan kawasan Parlimen Pagoh.

Dalam saman tersebut, Anwar, 75, mendakwa pada 5 Dis lepas, Muhyiddin, telah membuat kenyataan fitnah itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.

Anwar menuntut, antara lain ganti rugi am, ganti rugi teruk, ganti rugi teladan dan perintah injunksi untuk menghalang Muhyiddin daripada terus menerbitkan atau mengedarkan kenyataan fitnah yang serupa.

Pada 17 Januari, Muhyiddin dalam pernyataan pembelaannya mendakwa, antara lain, Anwar tidak seharusnya tersinggung dengan kritikan dan persoalan yang dibangkitkannya dalam ucapannya. – BERNAMA


Anwar yakin Kerajaan Perpaduan kekal sehingga PRU akan datang

KUALA LUMPUR: Perdana Menteri, Datuk Seri Anwar Ibrahim yakin Kerajaan Perpaduan yang menerajui negara ketika ini akan kekal sehingga Pilihan Raya Umum (PRU) yang akan datang.

“Insya-Allah, kita Kerajaan Perpaduan kekal penuh sehingga PRU akan datang. Saya sangat yakin atau saya tidak akan mengeluarkan kata-kata ini,” kata Anwar sebagai menjawab dakwaan Ketua Pembangkang Datuk Seri Hamzah Zainudin yang kononnya mempunyai Surat Akuan Berkanun (SD) untuk menyokongnya sebagai perdana menteri yang baharu.

Menjelas lanjut Anwar berkata, sekiranya Ahli Parlimen Larut itu benar-benar mempunyai sokongan seperti yang didakwa, beliau boleh membawa usul tersebut ke Parlimen.

“Kalau dia (Hamzah) ada (SD), tunggu masa Parlimen bawalah SD dan usul di Parlimen. Tak ada masalah.

“Ini dia tiap minggu dia jadi mengigau mingguan. Sebelum puasa, sebelum raya, sebelum raya haji, sebelum Thaipusam, Chinese New Year… tunggulah,” katanya selepas melancarkan Sambutan Ulang Tahun ke-75 dan perasmian Ibu Pejabat Kebangsaan Bulan Sabit Merah Malaysia (BSMM) di Jalan Wisma Putra, di sini hari ini.

Ditanya mengenai pendirian kerajaan untuk membawa pulang Low Taek Jho atau Jho Low yang didakwa kini berada di China, Anwar berkata, kerajaan kini sedang berunding dengan negara-negara berkenaan untuk mempercepatkan proses itu, namun enggan mengesahkan keberadaan ahli perniagaan dalam buruan itu.

Menurutnya proses itu juga amat rumit kerana melibatkan negara-negara besar, perkhidmatan risikan dan Polis Antarabangsa (Interpol).

“Negara-negara sedang bekerjasama. Negara terlibat yang kita hubungi telah memberikan sokongan,” katanya. – BERNAMA


Tangguh pewartaan PSKL 2040 beri ruang DBKL dengar pandangan rakyat – Fahmi

KUALA LUMPUR: Menteri Komunikasi dan Digital, Fahmi Fadzil berharap penangguhan pewartaan Pelan Struktur Kuala Lumpur 2040 (PSKL 2040) memberi ruang kepada Dewan Bandaraya Kuala Lumpur (DBKL) mendengar keluh-kesah rakyat dan memberi maklum balas terhadap sebarang input yang diberikan.

Fahmi yang juga Ahli Parlimen Lembah Pantai berkata, perkara itu penting bagi memastikan perancangan dasar Kuala Lumpur itu mengambil kira suara pelbagai pihak termasuk persatuan penduduk di kawasan bandar raya berkenaan.

“Jadi ini penting untuk memastikan pembangunan yang mampan dan tidak ada komuniti yang merasakan suara mereka tidak diendahkan kerana sebelum ini saya rasa warga Kuala Lumpur rasa mereka tidak terlibat dalam proses perbincangan pembangunan Kuala Lumpur.

“Saya juga rasa ada kewajaran DBKL memberi maklum balas kepada persatuan penduduk dan pertubuhan bukan kerajaan (NGO) (berkenaan cadangan kerana ada) yang memaklumkan kepada saya mereka banyak bagi pandangan tetapi tidak ada maklum balas,” katanya selepas menyertai persiapan Program Bubur Lambuk Yayasan TM di Projek Perumahan Rakyat (PPR) Kerinchi di sini hari ini.

Sebagai Ahli Parlimen di kawasan Kuala Lumpur, Fahmi berkata, beliau akan meneliti pelan tersebut dan memastikan ia dibangunkan dengan mengambil kira unsur manusiawi selaras dengan prinsip MADANI seperti yang dihasratkan Perdana Menteri, Datuk Seri Anwar Ibrahim.

Fahmi berkata, proses libat urus melibatkan semua Ahli Parlimen Kuala Lumpur telah berjalan dan antara perkara yang menjadi senarai hajat beliau adalah untuk mengekalkan beberapa kawasan residensi agar tidak dijadikan kawasan komersial.

Semalam, Perdana Menteri dalam satu kenyataan memaklumkan bahawa PSKL 2040 akan ditangguh hingga 31 Mei bagi membolehkan pelanjutan sesi libat urus oleh DBKL.

Melalui kenyataan itu, Anwar memaklumkan beliau mengambil perhatian pandangan yang berkehendakkan supaya pewartaan dokumen tersebut ditangguh untuk memberi peluang lebih luas kepada pihak berkepentingan lain bagi menyatakan pendapat terhadap pelan pemajuan Kuala Lumpur.

Dalam perkembangan lain, Fahmi berkata, beliau akan berbincang dengan DBKL dan Kementerian Pembangunan Kerajaan Tempatan (KPKT) untuk membantu menyelesaikan isu kerosakan lif di kawasan perumahan swasta yang disifatkannya kronik.

“Ada setengah kawasan PPR mungkin perlu tindakan lebih pantas dalam pemulihan lif dan saya lebih risau bukan hanya kawasan PPR tetapi ada juga flat kos rendah yang ada masalah isu lif dan ini sedikit luar bidang kuasa DBKL kerana ia swasta.

“Tak payah pergi jauh, di Taman Bukit Angkasa hadapi masalah yang sama dari empat lif hanya satu berfungsi jadi saya akan cuba bincang dengan pihak DBKL dan KPKT bagaimana kita boleh bantu kawasan perumahan yang bukan di bawah jagaan DBKL,” katanya. – BERNAMA


PN telah kemuka lebih 112 surat akuan berkanun ahli Parlimen sokong Muhyiddin PM ke-10

KUALA LUMPUR: Perikatan Nasional (PN) telah mengemukakan lebih 112 surat akuan berkanun daripada Ahli Dewan Rakyat yang memberikan kepercayaan kepada Ahli Parlimen Pagoh Tan Sri Muhyiddin Yassin, untuk dilantik sebagai Perdana Menteri ke-10.

Setiausaha Agung PN, Datuk Seri Hamzah Zainudin dalam kenyataan hari ini memaklumkan, jumlah surat akuan berkenaan mencukupi untuk membentuk Kerajaan Persekutuan baharu.

“Jumlah Surat Akuan yang dihantar melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan,” katanya.

Semalam, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti, dan menamakan calon Perdana Menteri yang dipersetujui untuk membentuk kerajaan baharu sebelum 2 petang hari ini.

Bagaimanapun, Al-Sultan Abdullah hari ini memperkenan tempoh berkenaan dilanjutkan hingga 2 petang esok, susulan permohonan ketua parti politik dan gabungan parti politik yang diterima Istana Negara hari ini.

PRU15, yang paling sengit pernah dihadapi negara, berakhir dengan situasi tergantung apabila tiada parti mendapat majoriti mudah untuk membentuk Kerajaan Persekutuan baharu.

Dalam PRU15 Sabtu lepas, Pakatan Harapan memenangi 82 kerusi, PN (73), Barisan Nasional (30), Gabungan Parti Sarawak (22), Gabungan Rakyat Sabah (enam), Parti Warisan (tiga) dan masing-masing satu kerusi daripada Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang. – BERNAMA


Tiada pekeliling larang MB Kedah hadir acara kerajaan Persekutuan – Ahmad Zahid

MUAR: Timbalan Perdana Menteri, Datuk Seri Dr Ahmad Zahid Hamidi menafikan terdapat surat rasmi atau pekeliling yang melarang Menteri Besar Kedah, Datuk Seri Muhammad Sanusi Md Nor menghadiri sebarang acara rasmi kerajaan Persekutuan.

“Saya tidak pernah mendengar adanya arahan untuk beliau (tidak boleh) menghadiri mana-mana majlis rasmi anjuran kerajaan Persekutuan melainkan jika arahan itu dikeluarkan pada beliau secara peribadi, saya tidak mengetahui mengenai perkara itu.

“Tiada (surat atau pekeliling). Kalau dakwaan itu benar, mungkin Menteri Besar Kedah boleh menyebarkan arahan atau pekeliling untuk (yang menyebut) melarang beliau menghadiri mana-mana majlis kerajaan Persekutuan,” katanya.

Beliau berkata demikian pada Majlis Santunan Kasih Ramadan di Masjid Jamek Kampung Sungai Gersik, di sini, hari ini, ketika ditanya pemberita mengenai dakwaan Ahli Dewan Undangan Negeri Jeneri mengenai perkara itu.

Terdahulu, Muhammad Sanusi, menerusi Facebook rasminya mendakwa beliau telah dilarang menghadiri majlis rasmi kerajaan Persekutuan termasuk Pameran Antarabangsa Maritim dan Aeroangkasa Langkawi 2023 (LIMA ’23) pada 23 hingga 27 Mei ini. – BERNAMA


Suami isteri dipercayai edar dadah diberkas di JB

JOHOR BAHRU: Sepasang suami isteri yang dipercayai mengedar dadah diberkas di tempat letak kenderaan sebuah pasar raya di bandar raya ini pada Khamis (1 Sept) lepas.

Ketua Polis Johor Datuk Kamarul Zaman Mamat berkata lelaki berusia 42 dan wanita 36 tahun itu dipercayai melakukan kegiatan tersebut sejak empat bulan lepas dengan menjadikan pangsapuri mereka di Larkin, di sini sebagai stor penyimpanan dadah.

Beliau berkata dalam serbuan itu, pihaknya menemukan 14.32 kilogram heroin, 158 gram (g) serbuk ekstasi, 38.23g syabu dan 71g ketamin dengan keseluruhan bernilai RM214,287.

“Modus operandi pasangan warga tempatan ini adalah dengan menjadi orang tengah antara pembekal dan pembeli serta dijual untuk pasaran tempatan di sekitar bandar raya ini. Kami sedang menyiasat pembekal dadah mereka,” katanya pada sidang media, di sini hari ini.

Kamarul Zaman berkata siasatan mendapati lelaki terbabit mempunyai rekod jenayah berkaitan dadah, manakala wanita itu pula mempunyai rekod berkaitan Akta Kanak-Kanak 2001, namun ujian saringan air kencing yang dijalankan terhadap kedua-duanya adalah negatif.

Beliau berkata pasangan itu direman selama tujuh hari bermula 2 Sept dan kes disiasat mengikut Seksyen 39B Akta Dadah Berbahaya 1952.

Sementara itu dalam kes berlainan, Kamarul Zaman berkata Pasukan Polis Marin Wilayah Dua merampas sebanyak 6,168 tin dan 951 botol minuman keras pelbagai jenama tidak bercukai bernilai RM305,252 di sebuah premis di Jalan Riang Utama, Taman Gembira di sini pada 1 Sept lepas.

Beliau berkata lelaki tempatan berusia 53 tahun yang merupakan pemilik premis itu turut diberkas dalam serbuan pada 7 malam.

“Pelbagai minuman keras dirampas dan selain tidak bercukai, ada juga antaranya arak jenis tiruan.

“Minuman keras ini dipercayai dari kawasan zon bebas cukai dan ia dipasarkan secara runcit di sekitar Johor Bahru dengan menggunakan kenderaan persendirian,” katanya.

Beliau berkata lelaki terbabit direman selama 10 hari bermula 2 Sept dan kes disiasat mengikut Seksyen 135 (1) (d) Akta Kastam 1967 dan Seksyen 4 (1) (c) Akta Memperbaharui Undang-Undang 1976 (Penghapusan Samsu Gelap). – BERNAMA


PM peroleh perintah mahkamah supaya Lokman Adam padam kenyataan fitnah

Peguam Ragunath Kesavan yang mewakili Ismail Sabri berkata Pesuruhjaya Kehakiman Roz Mawar Rozain, membenarkan permohonan ex-parte (sebelah pihak) dikemukakan Naib Presiden UMNO itu selaku plaintif, terhadap Lokman sebagai defendan.

“Mahkamah mengeluarkan perintah injunksi memaksa defendan mengeluarkan video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”, yang dimuat naik di akaun Youtube, Facebook, Instagram dam TikTok milik defendan.

“Mahkamah juga mengeluarkan perintah injunksi untuk menghalang defendan sama ada secara sendiri, ejen-ejennya daripada membuat kenyataan yang serupa di media sosial atau apa-apa laman web lain milik defendan,” katanya ketika ditemui pemberita selepas prosiding dalam kamar di hadapan Roz Mawar.

Menurut Kesavan, perintah ex-parte dikeluarkan hari ini sehingga pendengaran inter-parte (dua pihak) pada 26 Sept ini.

Ismail Sabri, 62, memohon perintah injunksi itu dalam kes saman difailkannya terhadap Lokman, 49, yang merupakan ahli UMNO pada 8 Sept lepas di Mahkamah Tinggi di sini yang didakwa menyiarkan kata-kata fitnah menerusi akaun media sosial.

Dalam penyataan tuntutan, Ahli Parlimen Bera itu mendakwa Lokman pada 22 Ogos lepas telah membuat kenyataan-kenyataan fitnah terhadap plaintif, dalam satu video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”.

Beliau berkata kenyataan-kenyataan berniat jahat, fitnah dan tidak benar berkenaan plaintif, dimuat naik menerusi empat akaun media sosial milik defendan iaitu YouTube “Lokman Adam”, Facebook “Lokman Noor Adam Official”, Instagram “lokmannooradam” dan TikTok “datoklokmanadam”.

Menurut plaintif, kata-kata fitnah itu antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO, untuk kekal sebagai perdana menteri dengan membelakangkan dan mengkhianati parti itu.

Ismail Sabri berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO, dan tidak pernah mengatur langkah-langkah secara tidak berprinsip untuk menghalang pembubaran Parlimen dan seterusnya mengadakan Pilihan Raya Umum, untuk kekal sebagai perdana menteri.

Oleh itu, plaintif menuntut ganti rugi am, teladan dan tambahan, faedah, kos serta relif lain difikirkan sesuai oleh mahkamah.

Pada 1 Sept lalu, Lokman mengaku tidak bersalah di Mahkamah Sesyen di sini atas dua pertuduhan membuat dan memulakan komunikasi jelik terhadap Ismail Sabri dan kerajaan melalui aplikasi Facebook atas nama profil “Lokman Noor Adam Official” pada 20 dan 22 Ogos lalu. – BERNAMA


Facebook rasmi Mohamad Sabu digodam

PUTRAJAYA: Laman sosial Facebook rasmi milik Menteri Pertanian dan Keterjaminan Makanan, Datuk Seri Mohamad Sabu telah digodam kira-kira pukul 4 petang tadi, dan tidak boleh diakses oleh kesemua pentadbir akaun.

Pejabat Menteri Pertanian dan Keterjaminan Makanan dalam kenyataan hari ini mengesahkan perkara itu dan memaklumkan bahawa usaha mendapatkan balik akses akaun Facebook dengan nama ‘Mohamad Sabu’ sedang dilaksanakan.

Menurut kenyataan itu sebarang status atau kenyataan yang dimuat naik di laman Facebook ‘Mohamad Sabu’ selepas waktu ia digodam adalah bukan daripada Mohamad atau pentadbir yang sah.

Semakan di laman Facebook Mohamad Sabu yang mempunyai 340,000 pengikut itu mendapati hantaran terakhir di laman sosial itu adalah berkenaan lawatan kerja beliau di Kelantan yang dimuat naik kira-kira pukul 3 petang hari ini. – BERNAMA


Ahli astronomi kesan dua planet berkongsi orbit yang sama

MUNGKIN inilah yang dikatakan “pasangan yang tercipta di langit”, dua planet dalam sistem bintang yang sangat jauh mungkin berkongsi orbit yang sama. Walau bagaimanapun, ada teori lain yang lebih gelap.

Pasukan ahli astronomi yang diketuai Sepanyol percaya mereka telah melihat bukti planet kedua berkongsi orbit PDS 70b, sebuah gergasi gas yang mengorbit bintang sejauh 370 tahun cahaya.

Sistem PDS 70 menarik perhatian ahli astronomi kerana beberapa sebab, termasuk ia adalah bintang yang sangat muda dengan cakera protoplanet mengelilinginya, menunjukkan beberapa planet sedang dalam proses pembentukan.

Satu, PDS-70b, adalah beberapa kali saiz Musytari dan mengorbit kira-kira 21.5 unit astronomi (au) dari bintang – lebih jauh daripada jarak Uranus dari matahari.

Ia merupakan protoplanet pertama yang diimej secara langsung oleh manusia, dikesan pada 2018 oleh sekumpulan ahli astronomi di Institut Astronomi Max Planck di Heidelberg, Jerman, yang menggunakan Balai Cerap Selatan Eropah (ESO) di utara Chile.

Kini, ahli astronomi percaya mereka telah membuat penemuan lain menggunakan teleskop: awan serpihan dalam orbit yang sama dengan PDS 70b.

Pada masa ini ia dipanggil Trojan, iaitu istilah yang digunakan untuk asteroid yang “mengikuti” planet dalam orbitnya mengelilingi bintang tuan rumah mereka, biasanya di Titik Lagrangian, di mana graviti antara planet dan bintang berada pada keseimbangan. Walau bagaimanapun, para saintis tidak menolak kemungkinan bahawa objek itu sama ada planet yang masih dalam pembentukan atau mungkin saki-baki yang sudah terkoyak.

“Kita boleh bayangkan bahawa sebuah planet boleh berkongsi orbitnya dengan beribu-ribu asteroid seperti dalam kes Musytari, tetapi sangat mengejutkan saya bahawa planet-planet boleh berkongsi orbit yang sama,” kata pengarang utama Olga Balsalobre-Ruza dari Pusat Astrobiologi di Madrid berkata dalam satu kenyataan.

Menurut pengarang bersama Jorge Lillo-Box dari Pusat Astrobiologi Madrid, planet yang berkongsi orbit “setakat ini adalah seperti unicorn: mereka dibenarkan wujud secara teori, tetapi tiada siapa yang pernah mengesannya.”

Untuk dua planet berkongsi orbit yang sama, mereka perlu mengorbit pada kelajuan yang sama; jika tidak, seseorang akhirnya akan mengejar yang lain dan mereka akan bertembung. Kadangkala, planet boleh melintasi laluan, tetapi jika orbitnya berada dalam resonans, maka mereka tidak akan mendapati diri mereka berada di tempat yang sama pada masa yang sama. Orbit Pluto melintasi orbit Neptun, walaupun Pluto tidak dianggap sebagai planet sejak 2006, apabila ia diturunkan oleh Kesatuan Astronomi Antarabangsa kepada Objek Sabuk Kuiper atau Planet Kecil berikutan penemuan objek lain yang serupa di luar orbit Neptun.

Untuk membolehkan saintis mengesahkan penemuan mereka, mereka perlu menunggu sehingga 2026 kerana objek mengorbit bintang tuan rumah mereka dengan begitu perlahan: PDS 70b mengambil masa 119 tahun untuk melengkapkan satu orbit.
Penemuan kumpulan itu diringkaskan dalam artikel yang diterbitkan dalam jurnal Astronomi dan Astrofizik.

Author

Taufik Asmady Abdul Aziz

View all posts

View all posts


Tiga beradik maut dalam insiden lori langgar kren di Kuala Rompin

KUANTAN: Tiga beradik maut dalam kemalangan membabitkan lori dan kren di Kilometer 136 Jalan Kuantan/Johor Bahru berhampiran Kampung Sepakat, Kuala Rompin lewat petang Khamis.

Ketua Polis Daerah Rompin, DSP Mohd Azahari Mukhtar berkata, mereka ialah Muhammad Firdaus Abu Bakar, 28, serta dua adik lelakinya, Muhammad Solihin, 21, dan Ahmad Jazuly, 17, yang beralamat di Jalan Sungai Kolek, Rompin.

“Kemalangan pada 7.20 malam dipercayai berlaku apabila lori dinaiki mangsa dan dipandu Muhammad Solihin menghala ke arah Kuantan terbabas sebelum melanggar kren di laluan bertentangan,” menurutnya dalam kenyataan di sini.

Beliau berkata kemalangan itu juga menyebabkan pemandu kren yang berusia 38 tahun cedera.

Katanya mayat mangsa dibawa ke Hospital Rompin untuk bedah siasat dan siasatan dijalankan di bawah Seksyen 41(1) Akta Pengangkutan Jalan 1987. – BERNAMA


128 murid luar bandar Sarawak sertai program robotik YBR

KUCHING: Seramai 128 murid luar bandar Sarawak berusia 10 dan 11 tahun menyertai Program Peningkatan Kemahiran Teknologi Pengaturcaraan Robotik bagi Pelajar B40 anjuran Yayasan Bank Rakyat (YBR) dengan kerjasama Universiti Kebangsaan Malaysia (UKM) sepanjang Disember ini.

YBR dalam kenyatan hari ini memaklumkan, program itu sebagai usaha melahirkan lebih ramai tenaga mahir melibatkan pelajar luar bandar dalam bidang inovasi, sains dan teknologi serta menjayakan hasrat kerajaan untuk pendidikan serta Sains, Teknologi, Kejuruteraan dan Matematik (STEM) berkembang pesat di Malaysia.

“Program melibatkan tiga sesi ini berobjektif membantu pelajar membina pemikiran logik dan sistematik dalam merancang dan melaksanakan program serta direka untuk mengukur tahap pengetahuan, sikap dan amalan pelajar melalui pra dan pasca intervensi melalui penggunaan pemprograman robotik,” menurut kenyataan itu.

Berlangsung dari 5 hingga 26 Disember di Dewan Masyarakat Sebuyau, kira-kira 110 kilometer dari sini, bengkel robotik itu turut melibatkan 22 guru dan tiga fasilitator dari UKM bagi melatih peserta agar sentiasa berfikiran kritikal, kreatif dan bekerjasama dalam membuat keputusan.

Pengurus Besar YBR, Syaiful Rizal Abdul Ghani dalam kenyataan itu berharap program berkenaan memberi impak kepada kesemua peserta memperoleh pengalaman, menggunakan pengetahuan mengenai robotik dengan teknologi semasa.

“Dalam memacu negara ke arah modenisasi, bidang inovasi harus diberi pendedahan yang berterusan demi kelangsungan tenaga mahir yang merupakan aset kepada sebuah negara maju,” katanya.  – BERNAMA


Imigresen tahan 61 warga asing dalam serbuan kampung haram di Klang

KLANG: Jabatan Imigresen Malaysia (JIM) menahan 61 pendatang tanpa izin dalam satu operasi di sebuah perkampungan haram di kawasan ladang kelapa sawit di Taman Perindustrian Air Hitam di sini malam tadi.

Ketua Pengarahnya Datuk Seri Khairul Dzaimee Daud berkata, seramai 32 lelaki dan 29 perempuan warga Indonesia termasuk 18 kanak-kanak dan bayi berusia enam bulan ditahan dalam operasi yang bermula pukul 11.30 malam.

Beliau berkata, hasil risikan mendapati perkampungan berkenaan wujud sejak enam tahun lepas dengan menempatkan sebanyak 30 hingga 40 rumah yang dilengkapi dengan bekalan elektrik dan air.

“Warga asing ini dipercayai menggunakan bekalan elektrik dan air curi serta tandas yang mereka bina juga terus disalurkan ke dalam sungai. Keadaan kawasan petempatan di situ sangat kotor dan tidak layak untuk didiami, saya khuathir ia akan memberi ancaman kesihatan.

“Saya juga sempat melihat cara kehidupan mereka di sini, ada yang bercucuk tanam seperti cili, ubi dan pisang serta memelihara ayam kampung bagi menyara kehidupan. Kebanyakan warga asing ini bekerja sebagai tukang cuci di kawasan sekitar,” katanya selepas Operasi Penguatkuasaan Imigresen di sini hari ini.

Beliau berkata ketika serbuan, lebih 30 penghuni dipercayai berjaya meloloskan diri dengan menyusuri muara sungai berdekatan.

Pemerhatian Bernama juga mendapati petempatan terbabit turut dilengkapi dengan surau, kedai runcit dan gelanggang badminton.

Khairul Dzaimee berkata, serbuan itu dilakukan berdasarkan aduan daripada penduduk setempat yang mendakwa terdapat petempatan tersorok didiami warga asing di dalam kawasan ladang kelapa sawit.

“Hasil aduan, anggota saya menyamar dan menggunakan dron bagi melihat keseluruhan kawasan ini. Kami mendapati terdapat sebuah petempatan asing di sini,” katanya.

Beliau berkata, berdasarkan semakan pihaknya, kesemua warga asing terbabit tidak mempunyai dokumen perjalanan yang sah dan tujuh daripada mereka memiliki Surat Perjalanan Laksana Paspor (SPLP) yang dikeluarkan Kedutaan Indonesia untuk pulang ke negera mereka semasa musim pandemik COVID-19.

“Kesemua mereka masuk ke negara ini menggunakan pas pelancong,” katanya.

Khairul Dzaimee berkata operasi itu melibatkan 195 anggota imigresen serta 10 pegawai Jabatan Pendaftaran dan kes disiasat mengikut Seksyen 6(1)(c) Akta Imigresen 1959/63.


Polis sah terima dua laporan isteri Hafidz Roshdi gugurkan kandungan

SHAH ALAM: Polis mengesahkan menerima dua laporan daripada pelakon Muhammad Hafidz Roshdi berhubung dakwaan isterinya Nurul Shuhada Mat Shukri menggugurkan kandungan.

Ketua Polis Daerah Shah Alam, ACP Mohd Iqbal Ibrahim berkata, pihaknya menerima laporan pada 9 malam 17 April dan 1.21 tengah malam 6 Mei lepas, namun tiada sebarang siasatan lanjut dibuat ke atas laporan itu.

“Laporan polis telah dirujuk kepada pihak Mahkamah Syariah kerana kes berkaitan dengan isu tersebut masih berjalan…” katanya dalam kenyataan.

Terdahulu, Muhammad Hafidz selepas prosiding sebutan semula kes cerai terhadap isterinya di Mahkamah Rendah Syariah di sini, memaklumkan bahawa beliau telah membuat dua laporan polis terhadap Nurul Shuhada, mendakwa isterinya menggugurkan anak ketiga mereka.

Muhammad Hafidz berkata, laporan polis pertama dibuat untuk melindungi dirinya manakala laporan kedua dibuat selepas Nurul Shuhada meminta wang untuk kos rawatan keguguran.

Nurul Shuhada yang ditemui pemberita di lokasi yang sama berkata, dia tidak boleh mengulas berhubung dakwaan suaminya itu kerana masih dalam siasatan polis dan akan memberi keterangan di Balai Polis Kangar, Perlis hari ini.  – BERNAMA


Pindah kuasa kawal selia bekalan gas, langkah ke hadapan merealisasikan MA63 – Hajiji

KOTA KINABALU: Keputusan Kerajaan Persekutuan memindahkan kuasa kawal selia bekalan gas kepada Sabah adalah satu langkah ke hadapan ke arah merealisasikan Perjanjian Malaysia 1963 (MA63), kata Ketua Menteri, Datuk Seri Hajiji Noor.

Ketika mengalu-alukan keputusan yang diumumkan Perdana Menteri, Datuk Seri Anwar Ibrahim hari ini, Hajiji berkata, ini sentiasa menjadi aspirasi negeri itu dan rakyatnya..

Ketua Menteri berkata, beliau telah membangkitkan keperluan untuk memenuhi MA63 semasa pertemuan pertamanya dengan Anwar selepas beliau dilantik sebagai Perdana Menteri ke-10 pada 24 November lalu.

“Kerajaan negeri teguh dalam usaha untuk mengawal dan menguruskan sumber minyak dan gas negeri,” katanya dalam satu kenyataan, di sini, hari ini.

Menurutnya, selepas keputusan itu mendapat perkenan Yang di-Pertuan Agung, Al-Sultan Abdullah Ri’ayatuddin Al Mustafa Billah Shah, Dewan Undangan Negeri (DUN) akan mengadakan sidang khas untuk meluluskan dan mewartakan Rang Undang-Undang Negeri Sabah bagi bekalan gas.

Hajiji berkata, Suruhanjaya Tenaga Sabah akan mengambil alih semua kuasa kawal selia untuk bekalan gas di darat (penggasan semula, penghantaran, pengedaran, penggunaan gas oleh pemegang lesen swasta dan runcit) di negeri ini berkuat kuasa serta-merta.

Terdahulu, Anwar mengumumkan kerajaan pusat bersetuju memindahkan kuasa kawal selia bekalan gas di Sabah kepada kerajaan negeri dan perkara itu dipersetujui sebagai sebahagian daripada usaha Kerajaan Persekutuan untuk menghormati MA63. – BERNAMA


30 ketuk ketampi dalam bogel, semua tonton – Emilia Hanafi

KAJANG: “Banduan wanita kes Syariah kena telanjang ketuk ketampi 30 kali disaksikan semua banduan lain dan warden sebelum berpindah sel,” kata Emilia Hanafi, 43, berkongsi pengalaman beliau.

Perkongsian eksklusif ini diceritakan kepada MEDIA VARIASI oleh ibu kepada tiga anak yang juga bekas isteri SM Faisal SM Nasimuddin.

Emilia berkata, pengalaman itu dilaluinya setelah dijatuhkan hukuman Mahkamah Tinggi Syariah Shah Alam.

Prosedur bogel dan ketuk ketampi itu berlaku ketika beliau dipindahkan dari Maktab Penjara ke blok Dahlia dalam Komplek Penjara Kajang pada hari keempat beliau ditahan.

“Maktab Penjara dan blok Dahlia adalah pusat transit prosedur kesihatan bagi mencegah penularan pandemik. Maknanya semua banduan baharu tidak terus masuk sel utama, mereka perlu lalui dua pusat kuarantin ini terlebih dahulu.

“Prosedur ketuk ketampi itu untuk memastikan banduan kes dadah tidak membawa barang terlarang ke dalam penjara.

“Namun pelik kenapa saya yang dijatuhkan hukuman Syariah atas kesalahan ubah tarikh lawatan juga perlu berbogel dan ketuk ketampi sambil disaksikan semua banduan lain,” soal Emilia.

“Saya ingin bertanya dalam kes ini adakah kaedah sedemikian sesuai untuk pesalah Syariah wanita kerana undang-undang ini adalah berlandaskan agama Islam?

“Kami juga mandi bogel beramai-ramai kerana tiada kain basahan. Kami terpaksa berhati-hati kerana kadang-kadang ada pekerja lelaki di luar sel,” katanya kepada MEDIA VARIASI.

Emilia dibebaskan pada jam 9.30 pagi Jumaat diiringi oleh wakil Persatuan Pengguna Islam Malaysia (PPIM) dan meluahkan kepada wartawan MEDIA VARIASI yang beliau tidak malu digelar banduan, kerana masuk penjara atas ketidakadilan dan hati tenang kerana tahu dirinya tidak bersalah.

Beliau selesai menjalani hukuman penjara tujuh hari atas kesalahan ingkar perintah Mahkamah Tinggi Syariah Kuala Lumpur dengan mengubah tarikh lawatan anak dengan bekas suaminya.

Emiia membuat permohonan semakan kehakiman yang difailkannya bagi mencabar bidang kuasa Mahkamah Syariah Kuala Lumpur yang menjatuhi hukuman penjara tujuh hari terhadapnya dan kes itu masih berjalan.

Pada 4 September 2019, Mahkamah Tinggi Syariah menjatuhkan hukuman itu terhadap Emilia kerana mengubah tarikh lawatan tiga anaknya untuk bersama bapa mereka, namun beliau dibebaskan dengan jaminan RM5,000 sementara menunggu rayuan.

Pada 2015, terdapat 77 kes telah difailkan di semua mahkamah, termasuk kes jenayah, kes sivil dan kes syariah, ini termasuk 60 kes di mahkamah syariah yang difailkan oleh bekas suami.

Kesimpulannya, mengapa semuanya dibebankan kepada penjara Malaysia yang sudah sesak dengan pelbagai kes bunuh, dadah, narkotik, pengubahan wang haram, pergaduhan?

Hukuman Syariah adalah berlandaskan apa yang termaktub dalam Islam iaitu qisas, hukum bunuh dibalas bunuh, hukum mencuri disiasat dahulu jika pencuri tiada dalam mudarat ia lepas, jika ia mencuri suka-suka baharulah dipotong tangan.

Namun dari bahagian mana pula dalam kitab kata tukar tarikh seorang ibu perlu dipenjarakan sekaligus dipisahkan dari anak-anaknya?

Seandainya masyarakat berpendapat jika masuk penjara kenapa hendak ‘demand’ macam-macam? Jawapannya kerana sistem perundangan Syariah seharusnya ada prinsip kemanusiaan melindungi wanita, kanak-kanak dan keluarga Islam dari ancaman bahaya, fizikal, aib dan penghormatan.

Author

Tun Puteh Wanti

View all posts

View all posts


Promosi penghabisan stok GM Klang bermula, hangatkan ketibaan 2023

KUALA LUMPUR: Persatuan Pemborong Malaysia (PPM) dengan kerjasama Pusat Borong GM Klang (GM Klang) telah memulakan acara promosi penghabisan stok hari ini sehingga 4 Januari 2023 bagi menghangatkan kedatangan tahun baharu.

Pengurus Komunikasi Jenama, Norsuhaida Othman berkata, acara tersebut akan berlangsung di tingkat bawah Block B bermula jam 10 pagi sehingga 8 malam, menampilkan lebih 30 tapak jualan dengan tawaran pelbagai jenis produk dan harga promosi menarik bersempena sambutan ulang tahun ke-10 PPM.

“Ini bukan sahaja dapat membantu para peniaga mempromosikan produk mereka dengan lebih santai kepada para pembeli, tetapi juga memberi peluang kepada para pembeli mendapatkan produk dengan harga jauh lebih rendah berbanding biasa,” katanya dalam kenyataan hari ini.

Norsuhaida berkata, GM Klang bukan sahaja sebuah tempat yang sentiasa menggalakkan aktiviti perniagaan malah sebuah titian perhubungan bagi komuniti bisnes.

“Inilah antara sebab kami sentiasa memberikan sokongan kepada PPM atas usaha mereka memupuk semangat keusahawanan dan menerapkan sikap proaktif dan inovatif di kalangan ahli mereka yang ada juga merupakan peniaga di GM Klang sendiri,” katanya. – BERNAMA


Nik Mohamad Abduh umum berpuasa, rehat dari politik

KOTA BHARU: Bekas Ahli Parlimen Bachok, Nik Mohamad Abduh Nik Abdul Aziz, hari ini membuat kejutan dengan mengumumkan mahu ‘berpuasa’ dan berehat daripada arena politik tanah air.

Menurut Nik Abduh, 53, ia adalah tempoh paling sukar buat diri beliau dan bondanya.

“Semoga PAS bertambah gagah dengan kepimpinan terbaik untuk memacu masa depan negara,” tulisnya dalam kenyataan di Facebook, pada Isnin.

Bagaimanapun, Nik Abduh tidak memaklumkan secara terperinci tempoh berehat beliau dalam politik.

Media sebelum ini melaporkan, Nik Abduh tidak tercalon pada Pilihan Raya Negeri (PRN) di Kelantan meskipun nama beliau disebut-sebut bakal bertanding di salah satu kerusi dalam Parlimen Pengkalan Chepa

Author

Nurul Ain Japri

View all posts

View all posts


‘Rider’ e-hailing mogok esok?

CYBERJAYA: Tular di media social hari ini berikutan dakwaan yang katanya “rider” e-hailing mogok tak mahu hantar makanan pada hari Jumaat ini.

Di media sosial, di bawah hashtag #SembelihRider, mereka mendakwa syarikat penghantaran berkaitan telah menurunkan pendapatan mereka dan mereka kini terpaksa bekerja lebih lama untuk memperoleh jumlah yang sama.

“Esok jangan order Grab dengan Panda ya kawan-kawan. Boleh jadi makanan/barang kau akan delay atau lebih teruk sampai cancel. Rider-rider mogok.”

“Selaku part-time rider grab, tweet ni sahih. Vendor2 pun dah tanya riders sbb diorang pun nak join mogok dengan off tab. Rider ada je besok tpi floating la order korang.”

“Aku as rider FP pun akan order thru Grab je lebih murah. harga delivery FP ni memang mahal tapi bayar rider ciput . eloklah tu semua rider tak kira bag pink/hijau/oren nak mogok cuti sehari 5 Ogos ni. Dengarnya ramai vendor pun tutup tab 5 ogos ni.”

Ini di antara keluhan netizen yang dimuat naik di “Twitter”. Rata-rata bersetuju mogok ini dilakukan agar masalah ini diambil perhatian oleh pihak yang berkenaan.

Grab telah menafikan dakwaan penurunan tambang, dengan menyebut “kesilapan teknikal”, manakala syarikat penghantaran lain tidak mengulas mengenai isu itu setakat waktu penerbitan

Jika betul mogok akan dilakukan, bersedialah untuk tidak bergantung pada penghantaran untuk makanan atau barangan mereka esok yang mungkin akan tertangguh ataupun dibatalkan.

Author

Laini MN

View all posts

View all posts


Semak semula akta lapuk media – Tokoh Wartawan

PETALING JAYA: Kerajaan perlu menyemak semula akta-akta lapuk berkaitan profesion kewartawanan bagi membawa pembaharuan dalam landskap media tempatan, cadang Tokoh Wartawan Negara, Tan Sri Johan Jaafar.

Mengambil contoh Akta Mesin Cetak dan Penerbitan 1984, beliau berkata, akta berkenaan antaranya yang dilihat kini sudah tidak relevan untuk diaplikasikan, tambahan dengan penyebaran berita kini juga banyak menggunakan media sosial.

“Kini kita ada sosial media yang mempunyai kelebihan masa nyata (real-time), berbeza dengan media arus perdana yang mengambil masa (untuk diterbitkan) dan perlukan tapisan. Ertinya saat ini, Malaysia perlukan undang-undang khusus bagi melindungi dan memberikan kebebasan media.

“Kita punyai banyak undang-undang sedemikian namun ia sudah lama dan lapuk. Harus diteliti semula dan jika perlu, mansuhkan,” katanya selepas melancarkan portal berita dalam talian,  ApaKhabarTV, di sini, hari ini.

Majlis tersebut turut dihadiri bekas Pengerusi Pertubuhan Berita Nasional Malaysia (Bernama), Datuk Seri Azman Ujang dan jurucakap ApaKhabarTV, Rashid Yusof.

Akta Mesin Cetak dan Penerbitan 1984 diperkenal antara lain bagi mengawal pengeluaran lesen mesin cetak serta permit penerbitan untuk pelbagai media cetak termasuklah akhbar parti politik dan akhbar harian.

Dalam pada itu, Ketua Pegawai Eksekutif Malaysian Press Institute (MPI), Datuk Dr Chamil Wariya mencadangkan agar satu undang-undang diwujudkan bagi mengenakan cukai terhadap syarikat teknologi gergasi antarabangsa seperti Google dan Yahoo yang beroperasi dalam negara.

Katanya, pelaksanaan itu dilihat wajar dan cukai yang diperolehi kelak dapat disalurkan kepada agensi dan portal media tempatan, memandangkan syarikat teknologi gergasi ini juga menggunakan kandungan media tempatan.

Sementara itu, mengulas mengenai ApaKhabarTV, Azman berkata pelancaran portal berita itu dilihat berpotensi membuka ruang kerjaya baharu bagi profesion kewartawanan sekali gus optimis bahawa ia mampu memberi impak positif kepada landskap media negara.

“ApaKhabarTV ini juga melibatkan barisan wartawan veteran dan bagi saya ini merupakan satu langkah yang baik. Ia memberi ruang kepada kita (wartawan) yang mungkin sudah bersara untuk menulis… dan ini buatkan saya yakin dengan kualitinya,” katanya.

Sementara itu, Rashid berkata portal berita itu memberi fokus pada penulisan artikel yang mengulas pelbagai topik menarik dan kritikal melibatkan isu dalam dan luar negara oleh barisan kolumnis daripada pelbagai latar belakang dan kepakaran.

“Kita mahukan sehingga tiba masanya Malaysia mempunyai satu platform (berita dan informasi) yang menyeluruh hingga ke peringkat antarabangsa. Kita juga sasarkan supaya orang luar juga kenali Bahasa Melayu,” katanya.

ApaKhabarTV yang mengorak langkah pada 2017 itu diterajui beberapa pengamal media veteran antaranya Rashid, Badrolhisham Bidin dan Datuk Badrul Hisham Othman. – BERNAMA


Naik loya tengok tikus gigit ayam mentah di kedai – Netizen

CYBERJAYA: Baru-baru ini, tular di TikTok video seekor tikus menggigit ayam mentah yang diletakkan di dalam bekas terdedah di sebuah kedai.

Lokasi kejadian dipercayai berlaku di sebuah premis perniagaan milik warga Aceh yang terletak di Klang.

Pemilik video itu memaklumkan niatnya berkongsi di media sosial untuk memberi peringatan kepada semua supaya berhati-hati ketika membeli makanan yang terdedah.

“Aku share bagi korang beringat masa nak beli lauk basah yang terdedah ini risiko pasti ada,” tulisnya.

Dalam pada itu, pemilik TikTok berkenaan menyatakan orang lain sudah memberitahu perkara itu kepada pekerja kedai tersebut.

“Masa aku rakam ada orang lain dah bagi tau, lantak korang lah nak kecam ke apa ke yang penting beringat la membeli lauk basah terdedah ni,” tambahnya.

Menjengah di ruangan komen, rata-rata netizen meluahkan rasa loya selepas melihat video itu serta tidak menolak punca keracunan makanan dan penyakit kencing tikus semakin berleluasa mungkin disebabkan kecuaian seperti ini.

“Bahaya untuk kesihatan, boleh kena jangkitan kencing tikus,” komen netizen.

“Sepatutnya owner kedai kena sentiasa tutup box ais tu, takdela binatang apa-apa pun masuk ke makan ke,” luah netizen.

“Ayam pon penuh dengan lalat ada pula si mickey tengah syok makan, aduh banyak kuman sudah,” tulis netizen.

Author

Nurul Ain Japri

View all posts

View all posts


Kabinet Kerajaan Negeri Sabah akan dirombak – Hajiji

KOTA KINABALU: Ketua Menteri Sabah, Datuk Seri Hajiji Noor hari ini mengumumkan Kabinet kerajaan negeri akan dirombak.

Bagaimanapun, perincian mengenai perkara itu akan diumumkan dalam masa terdekat.

Hal itu disahkan oleh Pejabat Media dan Komunikasi Jabatan Ketua Menteri Sabah dalam kenyataan hari ini.

Pada Rabu, Setiausaha Agung Gabungan Rakyat Sabah (GRS), Datuk Seri Masihi Manjun berkata, parti itu bersedia untuk membuktikan keabsahan sokongan Ahli Dewan Undangan Negeri (ADUN) daripada parti itu terhadap Hajiji sebagai Ketua Menteri, susulan difahamkan ada pihak tertentu mendakwa memperoleh lebih separuh sokongan untuk membolehkan kumpulan itu menubuhkan kerajaan negeri baharu.

Semalam semua tujuh ADUN Pakatan Harapan Sabah berkata, mereka tidak akan menyokong kerajaan yang dibentuk melalui ‘pintu belakang’ dan berpendirian sebarang usaha untuk menubuhkan kerajaan baharu seharusnya berdasarkan agenda yang konstruktif dan polisi yang baik, demi kepentingan rakyat negeri itu.

DUN Sabah mempunyai 79 ADUN iaitu 73 ADUN yang dipilih dan enam ADUN dilantik.

Kerajaan Sabah pada masa ini mempunyai sokongan 59 ADUN iaitu 29 daripada GRS, Barisan Nasional (17), PH (tujuh), Parti Kesejahteraan Demokratik Masyarakat (3) dan masing-masing seorang ADUN daripada Parti Bangsa Malaysia, Parti Harapan Rakyat Sabah dan Bebas. – BERNAMA


Ronaldinho bapa kepada penyerang Afrika Selatan Miche Minnies?

RONALDINHO menjadi trending di media sosial walaupun sudah bersara lebih 5 tahun lalu.

Nama pemain Brazil itu kembali menjadi viral kerana persamaan yang sangat besar dengan pemain bola sepak Afrika Selatan.

Miche Minnies ialah penyerang tengah untuk Mamelodi Sundowns, salah satu pasukan terbesar di Afrika Selatan.

Mamelodi Sundowns dirujuk oleh peminat sebagai ‘orang Brazil’ kerana warna kulitnya.

Pada Sabtu, 2 September, pasukan wanita Mamelodi Sundowns menentang Young Buffaloes dalam perlawanan Liga.

Lelona Daweti menjadi wira hatrik untuk Mamelodi Sundowns apabila mereka mencatat kemenangan selesa.

Detik viral muncul apabila Miche Minnies yang berusia 21 tahun masuk pada minit ke-66 separuh masa kedua.

Peminat riuh rendah di media sosial membandingkan Miche Minnies dengan pemain hebat Brazil, Ronaldinho.

Peminat bola sepak melihat persamaan yang sangat ketara antara Miche Minnies dan Ronaldinho dan membuat andaian bahawa mereka ada pertalian darah.

Andaian pertalian darah antara Miche Minnies dan Ronaldinho adalah berdasarkan fakta bahawa superstar Brazil itu pernah melawat ke Afrika Selatan.

Miche Minnies menyertai kelab itu pada awal tahun lalu dari Vasco Da Gama, dan dalam kempen sulungnya, dia hanya berjaya menjaringkan 22 gol untuk pasukan itu.

Miche Minnies terus memenangi anugerah individu sejak berpindah ke Mamelodi.

Namun adalah penting untuk dinyatakan bahawa Ronaldinho secara rasmi hanya mempunyai seorang anak lelaki bernama Joo Mendes, hasil hubungannya dengan Janana Mendes pada 2004.

Author

Taufik Asmady Abdul Aziz

View all posts

View all posts


‘Gua Musang sudah, yang lain bila lagi?’ Puad saran lebih ramai Ahli Parlimen PN sokong Anwar

CYBERJAYA: Datuk Dr Mohd Puad Zarkashi memuji tindakan Ahli Parlimen Gua Musang, Datuk Mohd Azizi Abu Naim yang mengisytiharkan sokongan kepada Perdana Menteri, Datuk Seri Anwar Ibrahim berkuatkuasa Selasa.

Menurut Ahli Majlis Kerja Tertinggi (MKT) UMNO itu, Mohd Azizi sanggup menerima risiko berdepan dengan tindakan disiplin daripada Parti Pribumi Bersatu Malaysia (Bersatu), demi mengutamakan pembangunan dan kebajikan rakyat di kawasannya.

“Memang berani kerana umum sokong PMX setelah dua rakannya MP (Ahli Parlimen) Kuala Kangsar dan Labuan digantung,” katanya menerusi hantaran di laman Facebook pada Rabu.

Sebelum ini, Mohd Azizi berkata, keputusan menyokong Anwar dibuat bagi memastikan kebajikan penduduk di kawasannya terbela, selain terus mendapat pelbagai manfaat termasuk peningkatan kemudahan infrastruktur.

Beliau merupakan Ahli Parlimen daripada Bersatu yang ketiga mengisytiharkan sokongan kepada kepimpinan Anwar.

Oktober lalu, Ahli Parlimen Kuala Kangsar, Datuk Iskandar Dzulkarnain Abdul Khalid, diikuti Ahli Parlimen Labuan, Datuk Suhaili Abdul Rahman mengambil tindakan sama.

Iskandar dan Suhaili kemudian digantung keahlian Bersatu masing-masing selama empat dan enam tahun.

Pada masa sama, Mohd Puad menyarankan beberapa Ahli Parlimen dari Perikatan Nasional (PN) supaya melakukan langkah sama seperti ketiga-tiga individu terbabit, menerusi sokongan terhadap kepimpinan Anwar.

Hal ini disebabkan beliau menganggap kepimpinan PN seolah-olah semakin lemah serta kurang mendapat sokongan rakyat.

“MP Jeli, Tanah Merah, Ketereh, Hulu Terengganu, Sungai Besar dan Langkawi bila lagi?

“Jangan tunggu lama-lama. Kapal lama semakin tenggelam. Welcome aboard,” tulisnya lagi.

Author

Fazleen Safina Abd Jamil

View all posts

View all posts


PRU15: Bersatu Ampang pertaruh calon muda, Abdul Saleem

AMPANG: Abdul Saleem Abdul Haque mendapat mandat dari Ketua Bahagian Bersatu Ampang, Isa Saidi untuk bertanding di Parlimen Ampang.

Pemilihan bagi calon P. 099 Parlimen Ampang yang juga Timbalan Ketua Bahagian Bersatu Ampang menunjukkan prinsip Bersatu mendengar mahu suara anak muda yang mahu meletakkan calon anak muda bagi Parlimen Ampang pada Pilihan Raya Umum ke-15 (PRU15) yang akan datang.

Abdul Saleem adalah seorang usahawan yang berjaya mempunyai misi dan visi transformasi Ampang sebagai wilayah contoh dan moden.

Sebagai anak jati Ampang beliau memahami denyut nadi warga Ampang, sering terlibat dalam aktiviti masyarakat serta sering membantu penduduk Ampang melalui Bahagian Ampang.

Penduduk Ampang ramai dari kalangan B40, jadi tokoh pemimpin yang dekat di hati penduduk lebih diyakini mampu menyelesaikan masalah mereka nanti.

Baru-baru ini Bersatu Selangor mengumumkan bertanding di 12 kerusi di negeri itu dalam PRU15.

Menurut Ketua Penerangan PPBM Selangor, Sallehuddin Amiruddin, parti itu akan bertanding di sembilan kerusi Dewan Undangan Negeri (DUN) dan tiga kerusi Parlimen.

Author

Tun Puteh Wanti

View all posts

View all posts


Pekerja tempatan sepatutnya dibayar gaji yang lebih adil – Rafizi

PUTRAJAYA: Menteri Ekonomi, Rafizi Ramli menzahirkan kebimbangan apabila Laporan Statistik Upah Pekerja Sektor Formal Suku Tahun 2023 menunjukkan sebahagian besar rakyat dibayar gaji yang rendah.

Menurutnya, sebanyak 82 peratus daripada 6.46 juta pekerja formal bergaji kurang dari RM5,000 sebulan manakala 35 peratus dibayar RM2,000 ke bawah.

“Sekiranya tiada dasar campur tangan dalam penentuan gaji, kami bimbang kecenderungan gaji permulaan tidak akan jauh beza dengan gaji minimum sekarang RM1,500,” katanya menerusi sidang akhbar selepas merasmikan laporan itu di sini pada Jumaat.

Rafizi berkata, pekerja tempatan sepatutnya dibayar dengan gaji yang lebih adil dan mereka berhak mendapat keadilan itu.

Menurutnya, gaji permulaan untuk pekerja lepasan ijazah sepatutnya lebih tinggi bagi menjarakkan daripada gaji minimum.

“Gaji minimum RM1,500 sebenarnya adalah untuk pekerja yang tidak berkemahiran.

“Berdasarkan statistik dapatan awal menunjukkan ia (gaji pekerja mahir) sebenarnya mengheret ke bawah merapat gaji minimum.

“Paras gaji minimum itu telah diguna sebagai rujukan untuk membayar terutama lepasan ijazah dan pekerja berkemahiran yang muda,” katanya.

Kata Rafizi, fenomena tersebut memerlukan dasar segera untuk diperbetulkan.

Menurutnya, mesyuarat Dasar Gaji Progresif Isnin ini akan membentangkan jalan tengah yang boleh dilaksana secara praktikal di negara ini selain mendapat sokongan majikan.

Bagaimanapun, katanya, jika dasar ini dilaksanakan, ia juga memerlukan komitmen dan implikasi kewangan kepada kerajaan sama seperti kerajaan menyediakan hospital dan jalan raya.

“Sebelum ini, kenaikan gaji hanya berlaku dalam sektor awam dan ia tidak berlaku dalam sektor swasta kerana tiada dasar progresif yang jelas,” katanya.

Author

Ariom Rajeswaran

View all posts

View all posts


KPLB kemuka syor tingkat pendapatan pekebun kecil RISDA

PADANG TERAP: Kadang kala ada pihak terlepas pandang terhadap nasib golongan penoreh getah yang tidak mempunyai kebun atau tanah sendiri.

Justeru, selain pemilik kebun berdaftar, Kementerian Pembangunan Luar Bandar (KPLB) mahu memberi perhatian terhadap mereka tanpa kebun sendiri melalui kertas cadangan kepada Perdana Menteri, Datuk Seri Ismail Sabri Yaakob.

Ia bagi membantu meningkatkan pendapatan pekebun kecil Pihak Berkuasa Kemajuan Pekebun Kecil Perusahaan Getah (RISDA).

Menterinya, Datuk Seri Mahdzir Khalid, berkata, cadangan pertama dengan meningkatkan harga lantai getah sekerap daripada RM2.50 ketika ini, kepada lebih RM3.

Katanya, cadangan kedua adalah memanjangkan tempoh bantuan musim tengkujuh daripada tiga bulan kepada enam bulan setiap tahun.

“Kertas kerja tersebut akan memberi perhatian terhadap golongan penoreh getah yang tidak mempunyai kebun atau tanah sendiri.

“Kadang-kadang beberapa pihak terlepas pandang terhadap golongan ini. Bagi pemilik kebun, mereka ada geran bagi mendaftar untuk mendapat beberapa faedah tetapi bagaimana pula nasib golongan penoreh getah yang tidak memiliki tanah ini?.

“Jadi, kita mahu turut memberi perhatian terhadap golongan ini. Kita mahu turut raikan mereka agar pendapatan masing-masing, dapat ditingkatkan,” katanya.

Beliau berkata demikian dalam sidang media selepas Program Pekebun Kecil Makmur RISDA Peringkat Negeri Kedah di Dewan Institut Kemahiran Belia Negara (IKBN) Naka, di sini.

Mahdzir berkata, KPLB bersama pengurusan tertinggi RISDA akan membincangkan inisiatif tersebut bersama Kementerian Perusahaan, Perladangan dan Komoditi (KPPK), minggu depan.

“Selepas itu, cadangan ini akan dibawa kepada Kementerian Kewangan (MOF). Apabila selesai perbincangan bersama tiga kementerian ini, inisiatif tersebut akan diangkat kepada Perdana Menteri secepat mungkin,” katanya.

Mengulas lanjut, Mahdzir berkata,
cadangan harga lantai itu memerlukan kos keseluruhan, dijangka mencecah RM500 juta manakala tempoh bantuan musim tengkujuh memerlukan peningkatan kos di pihak kerajaan daripada RM200 juta ketika ini kepada RM400 juta setahun.

Mahdzir berkata, kerajaan boleh memilih mana-mana cadangan yang difikirkan sesuai dan mengikut kemampuan kewangan kerajaan.

“Perbezaan kosnya nampak tidak ketara dalam membantu pekebun kecil dan mungkin kerajaan boleh pertimbangkan untuk melaksanakan salah satu daripadanya, bergantung kepada cadangan mana yang lebih baik,” katanya.

Author

Fhatihah Zakinan

View all posts

View all posts


Pemimpin Hamas ucap tahniah kepada Anwar atas pelantikan sebagai PM

KUALA LUMPUR: Ketua Biro Politik Hamas Ismail Haniyeh mengucapkan tahniah kepada Datuk Seri Anwar Ibrahim atas pelantikannya sebagai Perdana Menteri Malaysia yang ke-10.

Dalam surat ucapan tahniahnya, Ismail mengharapkan sokongan berterusan Anwar terhadap perjuangan Palestin dan mendoakan kejayaan beliau memimpin Malaysia dan perjuangan untuk umat Islam serta rakyat.

“Sambil kami mengucapkan tahniah kepada Tuan Yang Terutama, kami mengingati dengan penuh rasa bangga atas pendirian anda untuk menyokong perjuangan rakyat Palestin dan Masjid Al-Aqsa yang diberkati,” ujarnya.

“Kami berharap dapat meneruskan usaha ini dengan pendirian lebih berani dan tabah sehingga rakyat kami memperoleh hak penuh, negara kami dibebaskan daripada penjajahan kejam dan negara Palestin yang merdeka diwujudkan dengan Al-Quds sebagai ibu kota kekal,” katanya dalam surat bertarikh 24 November.

Salinan surat itu dikongsikan kepada media Malaysia lewat Jumaat.

Anwar, 75, mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini pada Khamis. – BERNAMA


PRU15: Penjumlahan undi sedang berlangsung, beberapa keputusan tidak rasmi disiarkan

KUALA LUMPUR: Undi bagi 220 kerusi Parlimen kini sedang dikira dengan Sabah dan Sarawak mendahului kiraan tidak rasmi, selepas pusat-pusat mengundi di kedua-dua negeri itu ditutup lebih awal pada 5.30 petang tadi.

Setakat 7.50 malam ini, beberapa keputusan pengiraan awal dipaparkan di media sosial parti-parti politik yang menunjukkkan penjumlahan undi masih berlangsung.

Antaranya membabitkan Gabungan Parti Sarawak (GPS) yang kini mendahului di Parlimen Sarikei, Sri Aman dan Lawas, Perikatan Nasional (PN) di Beluran, Pakatan Harapan (PH) di Bandar Kuching serta Gabungan Rakyat Sabah (GRS) di Ranau.

Platform media sosial komunikasi Barisan Nasional (BN), BN Comms pula melaporkan setakat 7.15 malam, Perdana Menteri Datuk Seri Ismail Sabri Yaakob dan Timbalan Pengerusi Barisan Nasional (BN) Datuk Seri Mohamad Hasan, masing-masing mendahului di kerusi Parlimen Bera dan Rembau yang mereka tandingi.

Pusat-pusat pengundian bagi Pilihan Raya Umum ke-15 (PRU15) dibuka sejak 8 pagi tadi di Semenanjung Malaysia dan ditutup pada 6 petang manakala proses pengundian di Sabah, Sarawak dan Labuan bermula pada 7.30 pagi selesai di antara 11 pagi hingga 5.30 petang.

Hari ini adalah hari pengundian bagi Pilihan Raya Umum ke-15 (PRU15).

Pengundian bagi Parlimen Padang Serai diadakan berasingan susulan kematian calon Pakatan Harapan (PH) yang juga penyandang kerusi itu M. Karupaiya pada Rabu lepas.

Manakala proses pengundian di 11 pusat mengundi dalam Parlimen Baram, Sarawak digantung ekoran cuaca buruk yang menyebabkan petugasnya tidak dapat ke pusat berkenaan. – BERNAMA


Sulaiman hadir ke Pejabat Ketua Menteri seperti biasa

MELAKA: Ahli Dewan Undangan Negeri (ADUN) Lendu, Datuk Seri Sulaiman Md Ali kelihatan hadir seperti biasa ke Pejabat Ketua Menteri Melaka di Seri Negeri, Ayer Keroh di sini hari ini.

Sulaiman tiba di Kompleks Seri Negeri dari kediaman rasmi Ketua Menteri di Seri Bendahara pada pukul 8.59 pagi tadi, walaupun peletakan jawatannya sebagai Ketua Menteri diumumkan Presiden UMNO, Datuk Seri Dr Ahmad Zahid Hamidi semalam.

Namun tidak dapat dipastikan sama ada Sulaiman meneruskan tugas sebagai Ketua Menteri atau sekadar berjumpa dengan kakitangannya.

Spekulasi pertukaran Ketua Menteri Melaka mula dilaporkan media sejak semalam susulan tular maklumat dalam aplikasi WhatsApp mengenai Istiadat Mengangkat Sumpah Jawatan Ketua Menteri yang baharu akan berlangsung Jumaat ini.

Antara nama yang disebut-sebut menggantikan Sulaiman sebagai Ketua Menteri Melaka yang baharu ialah ADUN Tanjung Bidara merangkap Pengerusi Badan Perhubungan UMNO Melaka, Datuk Seri Ab Rauf Yusoh.

Sementara itu, cubaan pengamal media yang menunggu di pintu masuk Kompleks Seri Negeri sejak pagi tadi untuk mendapatkan reaksinya gagal.

Semasa meninggalkan pejabatnya, Sulaiman hanya membuka tingkap kenderaan rasminya serta menyusun sepuluh jari sebelum berlalu pergi pada pukul 11 pagi. – BERNAMA


Hampir 14,000 mangsa banjir di tiga negeri berlindung di PPS

KUALA LUMPUR: Seramai 13,827 mangsa banjir di tiga negeri terjejas dengan bencana itu kini ditempatkan di 73 pusat pemindahan sementara (PPS) pagi ini.

Di JOHOR, jumlah mangsa banjir meningkat sedikit kepada 3,480 orang setakat 8 pagi ini, berbanding 3,328 malam tadi dan ditempatkan di 35 PPS di beberapa daerah di negeri berkenaan.

Jawatankuasa Pengurusan Bencana Negeri (JPBN) memaklumkan Mersing kekal dengan jumlah mangsa paling ramai melibatkan 1,792 orang, diikuti Kluang (780), Kota Tinggi (417), Batu Pahat (209), Segamat (115) dan Tangkak (15).

Sementara itu, empat sungai di negeri berkenaan melepasi paras bahaya iaitu Sungai Lenik di Ladang Chaah, Segamat dengan bacaan 5.96 meter (m); Sungai Kahang di Kampung Contoh, Kluang (14.53 m); Sungai Muar di Bukit Kepong, Muar (3.33 m) dan Sungai Endau, Mersing (2.90 m).

Sementara itu di SABAH, jumlah mangsa banjir di negeri itu meningkat sedikit kepada 10,347 orang daripada 3,569 keluarga setakat 8 pagi ini, dan ditempatkan di 34 PPS di enam daerah, berbanding 10,312 mangsa daripada 3,564 keluarga malam tadi.

Sekretariat JPBN dalam kenyataan memaklumkan satu lagi PPS di Lahad Datu dibuka pada 9 malam menempatkan 23 mangsa daripada lima keluarga.

Menurut kenyataan JPBN Sabah, seramai 2,160 orang (795 keluarga) ditempatkan di sembilan PPS di Pitas, manakala 664 orang (187 keluarga) dipindahkan ke sembilan PPS di Paitan.

Di Tawau, 109 orang (24 keluarga) dipindahkan ke sebuah PPS dan di Telupid seramai 21 orang (lima keluarga) berlindung di dua PPS.

JPBN PAHANG pula melaporkan jumlah mangsa banjir di Rompin pagi ini kekal 353 orang daripada 106 keluarga dengan empat PPS masih beroperasi iaitu PPS Kampung Setajam menempatkan 165 mangsa, PPS Kampung Rekoh (122), PPS Balai Raya Bukit Lepas (40) dan PPS Balai Raya Kampung Denai (26).

Sungai Keratong di Rompin masih melepasi paras bahaya 23 m apabila mencatatkan bacaan 24.36 m pagi ini, berbanding 24.45 m malam tadi.

Bagaimanapun, paras Sungai Keratong terus menunjukkan trend penurunan, menurut JPBN. – BERNAMA


Pan Gon gembira di Malaysia walau tekanan agak besar

PETALING JAYA: Setelah setahun berpindah ke Malaysia selepas dilantik sebagai ketua jurulatih Harimau Malaya, Kim Pan Gon meletakkan rating tinggi kepada negara dan rakyat di sini.

Jurulatih berusia 52 tahun dari Korea Selatan yang memulakan tugasnya hampir setahun lepas berkata, beliau menyukai negara ini kerana penduduknya baik hati, cuaca bagus dan persekitaran yang mendamaikan, di samping keseronokannya menikmati makanan tempatan.

Bagaimanapun, beliau berkata, cabaran utama yang perlu dihadapinya ialah berdepan tekanan besar berikutan harapan yang tinggi daripada peminat bola sepak.

“Minggu lepas genap setahun sejak sidang akhbar pertama saya di sini. Ia perjalanan yang menakjubkan walaupun ketika saya mula-mula tiba, keputusan Piala AFF (2020) (berlangsung dari Dis 2021-Jan 2022) tidak memuaskan, banyak tekanan.

“Tetapi, tiada kesalan… saya dan pasukan kejurulatihan mencuba yang terbaik, kami bekerja keras sejak hari pertama. Saya menuntut banyak perkara daripada mereka… saya harap peminat menerima komitmen dan kesetiaan kami demi bola sepak Malaysia,” katanya pada sidang akhbar di Wisma FAM di sini hari ini.

Pan Gon berkata, yang paling penting ialah pasukan kejurulatihannya telah menetapkan hala tuju yang jelas kepada skuad Harimau Malaya, untuk memiliki DNA bola sepak Malaysia sendiri dan beraksi dalam permainan yang mendominasi dan dinamik.

Berdepan dengan dua tugasan penting – Piala Asia 2023 dan kelayakan bersama Piala Dunia 2026/Piala Asia 2027 – Pan Gon mengakui cabaran lebih hebat menanti pasukan kebangsaan.

“Mungkin ada beberapa bahagian, kadangkala kami perlu perlahan… jangkaan orang sangat tinggi, (akan) mewujudkan lebih banyak tekanan.

“Akhir tahun ini, kami akan berada dalam fasa berbeza, kelayakan Piala Asia dan Piala Dunia kedua-duanya kejohanan yang sukar, jadi kami memohon kesabaran dan sokongan berterusan daripada peminat,” katanya.

Sejak mengendalikan skuad Harimau Malaya, Pan Gon telah membimbing mereka untuk layak ke Piala Asia pada Jun tahun lepas secara merit buat kali pertama dalam 42 tahun, selain mara ke separuh akhir Piala AFF 2022 meskipun ketiadaan pemain utama. – BERNAMA


PRU15: PH lancar manifesto Khamis depan – Anwar

PETALING JAYA: Pakatan Harapan (PH) dijangka melancarkan manifestonya sempena Pilihan Raya Umum Ke-15 (PRU15) pada Khamis depan (20 Oktober).

Pengerusinya, Datuk Seri Anwar Ibrahim berkata, pelancaran itu adalah sempena Konvensyen PH di Pusat Konvensyen Antarabangsa Ipoh, Perak yang diawalkan daripada jadual asal pada 29 Oktober.

“…kita tidak mahu (manifesto) yang panjang, (sebaliknya) kita akan cuba sedaya upaya sebaik mungkin. Tetapi  teras manifesto mesti (berkaitan) kos sara hidup, pendidikan, kemudahan kesihatan, peluang pekerjaan serta menghapuskan rasuah,” katanya pada sidang media di Ibu Pejabat PKR di sini hari ini.

Presiden PKR itu berkata, pintu untuk bekerjasama dengan mana-mana pihak sentiasa terbuka namun ia harus berlandaskan prinsip tertentu dan bukan hanya untuk melawan UMNO serta Barisan Nasional selain PH turut bersetuju mengadakan pakatan pilihan raya dengan MUDA dan Parti Sosialis Malaysia.

Anwar turut mengumumkan penyertaan dua ahli baharu PKR iaitu bekas Ahli Majlis Pimpinan Tertinggi yang juga pengasas Parti Pribumi Bersatu Malaysia (Bersatu) Datuk Dr Rais Hussin Mohamed Ariff.

Pada 7 Oktober lepas, Rais Hussin mengumumkan keluar daripada Bersatu selepas menghantar surat rasmi mengenai perkara itu sehari sebelumnya. – BERNAMA


8.7 juta rakyat Malaysia bakal terima Sumbangan Tunai Rahmah mulai esok

CYBERJAYA: Seramai 8.7 juta warga Malaysia dalam kalangan B40 bakal menerima bantuan kewangan tunai di bawah Kementerian Kewangan (MOF) mulai esok, 17 Januari 2023.

Bantuan kewangan yang dijenamakan semula kepada Sumbangan Tunai Rahmah (STR) itu akan memasuki fasa pertama bantuan dengan peruntukan RM1.67 bilion.

Perdana Menteri, Datuk Seri Anwar Ibrahim berkata, bantuan STR yang pada awalnya dijadualkan pemberian Mac depan kini diawalkan bagi meringankan beban sara hidup rakyat.

Tambah beliau, seramai 4 juta isi rumah akan menerima RM300 manakala 1.2 juta warga emas tiada pasangan dan 3.5 juta individu bujang masing-masing akan menerima RM100.

“Penerima STR di kawasan pedalaman termasuk Sabah dan Sarawak yang mempunyai akaun bank atau tiada akaun bank akan turut menerima pembayaran ini pada tarikh yang sama.

“Penerima STR yang tiada akaun bank juga boleh membuat penunaian di Cawangan Bank Simpanan Nasional (BSN) mulai 17 Januari 2023.

“Semakan status pembayaran akan dibuka mulai 17 Januari 2023,” katanya menerusi satu kenyataan pada Isnin.

Untuk makluman, STR akan mula dikreditkan ke dalam akaun bank penerima bermula esok dan maklumat lanjut berkaitan pembayaran boleh dirujuk Soalan Lazim (FAQ) di Portal Rasmi STR melalui pautan https://bantuantunai.hasil.gov.my

Author

Diyana Rahip

View all posts

View all posts


Undi percaya PM, pemula kestabilan kerajaan

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi menyifatkan undi percaya kepada Perdana Menteri, Datuk Seri Dr Ahmad Zahid Hamidi adalah petanda baik kestabilan kerajaan dan kemakmuran rakyat.

Beliau berkata, lunas demokrasi menyaksikan rakyat melalui wakil rakyat mereka di Dewan Rakyat telah memberikan mandat jelas kepada Kerajaan Perpaduan apabila usul undi percaya diluluskan dengan lebih suara bersetuju.

“Alhamdulillah, maka kini sudah jelas lagi tuntas akan keabsahan Perdana Menteri dan Kerajaan Perpaduan.

“Dengan keyakinan dan legitimasi hari ini, ia merupakan manifestasi buat semua pihak termasuklah Kerajaan dan Pembangkang untuk bergerak ke hadapan dan memberi seluruh tumpuan membangunkan negara,” katanya dalam satu kenyataan pada Selasa.

Tambahnya dalam kenyataan itu, rakyat hari ini mendambakan kerajaan yang bekerja dan berfungsi untuk kesejahteraan dan kemakmuran negara.

“Oleh itu pastinya, isu ekonomi dan kos sara hidup rakyat akan menjadi fokus utama dalam pembentukan Kerajaan Perpaduan ini.

“Pelbagai cabaran dalam urusan ekonomi dan kewangan negara pada tahun mendatang ini memerlukan sokongan semua pihak dalam memastikan kelangsungan kehidupan rakyat.

“Perancangan dan pelaksanaan dasar serta polisi yang mampan akan menghasilkan sebuah negara lebih maju dan sejahtera.

“Justeru, kestabilan politik amat penting agar rakyat Malaysia dapat bersama bekerjasama dengan Kerajaan Perpaduan untuk membina negara ke arah yang lebih baik.

“Saya juga mengambil kesempatan ini untuk menzahirkan ucapan terima kasih buat mantan Yang di-Pertua Dewan Rakyat Tan Sri Azhar Harun atas perkhidmatan beliau selama ini,” katanya.

Beliau turut mengucapkan tahniah atas pemilihan dan selamat bertugas buat Yang di-Pertua Dewan Rakyat, Datuk Johari Abdul yang baharu serta timbalan-timbalan beliau.

“Gunakan landasan ini bagi menjayakan bersama agenda pengukuhan institusi Parlimen dengan sebaiknya,” katanya.

Author

Tun Puteh Wanti

View all posts

View all posts


Dua individu dipanggil berhubung kes rangka wanita ditemukan dalam bagasi

JOHOR BAHRU: Dua individu dipanggil bagi membantu siasatan berhubung kes penemuan rangka mayat seorang wanita yang telah reput ditemukan di dalam sebuah bagasi di kios perhentian bas terbiar berhadapan Tenaga Nasional Berhad (TNB) Kulai, pada 12 April lepas.

Ketua Polis Johor, Datuk Kamarul Zaman Mamat berkata, individu terlibat ialah pemberi maklumat mengenai penemuan mayat tersebut dan yang membuat laporan polis.

“Kita masih menunggu keputusan daripada pihak hospital dan mungkin ia memerlukan masa. Masih belum dapat ‘petunjuk’ yang memudahkan siasatan.

“Melainkan tiada kesan suntikan bacillus calmette-guerin (BCG) ditemukan pada mayat yang memungkinkan mangsa adalah warga asing, namun itu pun belum tentu,” katanya kepada pemberita selepas Majlis Berbuka Puasa Ibu Pejabat Polis Kontinjen (IPK) Johor 2023 di sini malam tadi.

Pada 13 April lepas, Ketua Polis Daerah Kulai, Supt Tok Beng Yeow dilapor berkata, wanita berkenaan dianggarkan berusia 25 tahun ke atas dan telah meninggal dunia sejak dua minggu lepas, selain terdapat kecederaan di kepala.

Sementara itu, Kamarul Zaman berkata, kira-kira 8,000 pegawai dan anggota polis Johor akan bertugas sepanjang tempoh perayaan Aidilfitri termasuk di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) di sini dan Kompleks Sultan Abu Bakar (KSAB) di Iskandar Puteri.

Beliau berkata penugasan polis sempena Aidilfitri ini melibatkan kawalan dan pemantauan di kawasan ‘hotspot’ berlaku kesesakan dan kemalangan termasuk di 24 sekatan jalan raya (SJR) di sebelah malam.

“Seramai 326 anggota ditempatkan di BSI, manakala 30 anggota di KSAB. Di KSAB jumlah anggota tidak ramai kerana keadaan di situ tidak terlalu sesak.

“Kita juga bekerjasama dengan Ketua Jabatan Siasatan Jenayah untuk meletakkan satu team cross di setiap daerah supaya boleh bertindak jika sesuatu berlaku tidak kira kemalangan, pecah rumah atau samun, jadi team ini akan digerakkam 24 jam,” katanya. – BERNAMA


4,000 penyokong JDT bakal gamatkan Stadium Nasional Bukit Jalil malam ini

JOHOR BAHRU: Kira-kira 100 bas yang dianggarkan membawa 4,000 penyokong pasukan Johor Darul Ta’zim (JDT) dari seluruh daerah berlepas ke Stadium Nasional Bukit Jalil pagi ini untuk menyaksikan perlawanan akhir Piala Malaysia antara JDT dan Selangor, malam ini.

Timbalan Presiden Kelab Penyokong Bola Sepak JDT, Mohd Fadzli Sapie berkata kelab penyokong itu menyediakan 15 bas untuk membawa penyokong dari Stadium Tan Sri Dato’ Haji Hassan Yunos di Larkin, di sini yang berlepas, 8 pagi tadi.

“Selain di Stadium Larkin (Stadium Tan Sri Dato’ Haji Hassan Yunos) terdapat banyak lagi bas dari  gabungan kelab lain dan juga Boys of Straits yang akan sama-sama ke Stadium Nasional Bukit Jalil.

“Kami telah sampaikan taklimat kepada penyokong terlebih dahulu untuk mengelakkan sebarang masalah di sana nanti,” katanya kepada pemberita di pekarangan Stadium Tan Sri Dato’ Haji Hassan Yunos, di sini hari ini.

Sementara itu, rata-rata penyokong tegar JDT yang ditemui yakin pasukan kesayangan mereka akan membawa pulang Piala Malaysia ke selatan tanah air tahun ini.

Kamariah A. Kadir, 47, yang tiba seawal pukul 6.30 pagi berkata, beliau menjangkakan skuad bimbingan Hector Bidoglio mampu menang sekurang-kurangnya 2-1 serta berharap tiada provokasi akan dicetuskan oleh mana-mana pihak malam ini.

Senada dengan itu, Awang Lazaman, 69, berharap kemenangan akan berpihak kepada JDT memandangkan rekod baik pasukan itu ke atas The Red Giants.

“Saya yakin kita tidak akan pulang dengan tangan kosong kerana rekod JDT lawan Selangor pun baik jadi peluang tu ada,” katanya.

JDT juara Piala Malaysia 2017 dan 2019, kecewa pada saingan akhir 2021 apabila tewas 2-0 kepada Kuala Lumpur City FC manakala Selangor, pemegang rekod kejuaraan sebanyak 33 kali, terakhir mara ke final pada Piala Malaysia 2016 apabila tewas kepada Kedah. – BERNAMA


MCMC pertimbang tindakan kawal selia terhadap Awesome Broadcasting

PUTRAJAYA: Suruhanjaya Komunikasi dan Multimedia Malaysia (MCMC) sedang mempertimbangkan tindakan kawal selia ke atas pihak Awesome Broadcasting Sdn Bhd (ABSB) susulan kemungkinan pelanggaran Seksyen 36 Akta Komunikasi dan Multimedia (AKM) 1998.

MCMC dalam kenyataan hari ini memaklumkan sebarang operasi penyiaran oleh stesen televisyen harus mematuhi peraturan dan syarat lesen yang ditetapkan di dalam Lesen Individu Pemberi Perkhidmatan Aplikasi Kandungan CASP (I).

“MCMC memandang serius berhubung pematuhan pelesenan dan komited memastikan tahap pematuhan para pemegang Lesen CASP (I).

“Kegagalan untuk berbuat demikian adalah merupakan satu kesalahan serius dan boleh dikenakan tindakan yang sewajarnya mengikut peruntukan undang-undang sedia ada,” menurut MCMC.

Pada 21 Februari lepas, MCMC dilaporkan membuka satu kertas siasatan terhadap saluran televisyen tempatan, Awesome TV, susulan laporan berita yang mendakwa bilangan penjawat awam bakal dikurangkan.

Siasatan dibuka di bawah Seksyen 206 AKM 1998 iaitu kegagalan mematuhi syarat lesen. – BERNAMA


Imigresen nafi keluar kelulusan khas program RTK 2.0

PUTRAJAYA: Bermula 1 Januari lalu, mana-mana pendatang asing tanpa izin (PATI) tidak lagi dibenarkan memohon Program Rekalibrasi Tenaga Kerja (RTK 2.0).

Oleh itu, Ketua Pengarah Jabatan Imigresen (JIM), Datuk Ruslin Jusoh menafikan pihaknya mengeluarkan kelulusan khas bagi pemohon program berkenaan selepas 31 Disember 2022 seperti didakwa dalam rakaman suara yang tular dalam aplikasi WhatsApp.

“Rakaman suara yang tular ini mendakwa terdapat kelulusan khas akan diberikan hanya kepada 5,000 pemohon yang masuk ke negara ini pada 2023.

“Jabatan sekali lagi menafikan sekeras-kerasnya dakwaan ini dan memohon supaya orang ramai tidak terperdaya dengan taktik penipuan ejen atau orang tengah,” katanya dalam kenyataan di sini tadi.

JIM menegaskan, pihaknya tidak akan melaksanakan kelulusan khas tersebut kerana melanggar dasar yang ditetapkan kerajaan semasa pelancaran Program RTK 2.0, 27 Januari lalu.

Jelasnya, dasar tersebut menjelaskan hanya warga asing yang menjadi PATI di negara ini sehingga 31 Disember 2022 layak dan akan dipertimbangkan kelulusan RTK 2.0.

Orang ramai dinasihatkan agar tidak menyebarkan maklumat tidak sahih yang boleh menimbulkan kekeliruan masyarakat. Sila layari portal rasmi dan akaun media sosial rasmi JIM bagi mendapatkan maklumat tepat serta terkini. – Kosmo!

Author

Media Variasi

View all posts

View all posts